NAJIB PATUT BERTUGAS DARI BILIK TIDURNYA SAJA

Isu wang sebanyak RM2,600 juta yang diterima Najib Razak secara peribadi daripada penderma Timur Tengah terus memberi hambatan kepadanya dari segi penilaian umum.
Setelah majoriti rakyat tidak percaya wang sebanyak itu sekadar derma dan sebahagian mereka telah menzahirkannya melalui kehadiran seramai 500 ribu orang dalam perhimpunan Bersih 4 baru-baru ini, kini giliran Transperancy International pula menghambatnya dengan pertanyaan mengenai wang tersebut.
Pengerusi Transperancy International, Jose Ugaz ketika berucap di majlis pembukaan Persidangan Anti Rasuah Antarabangsa di Putrajaya, secara terbuka dan berani bercakap di negara yang sedang ditadbir oleh Najib bahawa komitmen Malaysia untuk memerangi rasuah tidak boleh dianggap serius selagi tiada penjelasan diberikan mengenai wang tersebut.
“Terdapat dua persoalan yang perlu dijawab oleh Najib iaitu siapa bayar wang itu dan kenapa, serta ke mana ia pergi?” katanya.
Selain itu, Jose Ugaz juga mengkritik tindakan kerajaan memecat Gani Patail sebagai Peguam Negara, membubarkan pasukan petugas khas, cuba menahan dan memindahkan pegawai-pegawai SPRM serta menggantung permit akhbar The Edge.
Ia bukanlah tindakan yang betul untuk sebuah kerajaan yang ingin melawan rasuah, tegasnya sambil diberikan tepukan gemuruh oleh hadirin.
Memandangkan persidangan antarabangsa mengenai rasuah ini dihadiri oleh peserta daripada 130 buah negara, tepukan bergemuruh itu adalah lambang ejekan dunia terhadap perilaku Najib.
Meskipun ramai pemimpin dunia terlihat memiliki kekayaan luar biasa dan sering dikaitkan dengan rasuah, tetapi tidak pernah berlaku di mana-mana bahagian di dunia ini duit ribuan juta yang masuk ke akaun peribadi ketua negara cuba dibanggakan sebagai derma dan seolah-olah halal diterima.
Bukan saja siapa pendermanya tidak pernah didedahkan, malah tujuan wang itu diberikan kepada Najib juga berbagai-bagai tujuannya.
Mulanya ia dikatakan sebagai dana politik, kemudian beralih sebagai sumbangan untuk UMNO memenangi pilihanraya, untuk memerangi IS atau Islamic State, menentang keganasan antarabangsa, melawan DAP yang kononnya didalangi Yahudi dan macam-macam lagi.
Pendeknya, jika ditanya kepada 100 pemimpin UMNO pro Najib mengenai tujuan wang itu diberikan, pastilah 100 jawapan yang berbeza akan diperolehi.
Bagaimanapun Najib masih membisu dan enggan memberikan sebarang jawapan yang pasti mengenai tujuan wang itu diterima dan dimasukkan ke dalam akaun peribadinya, sebaliknya hanya berkata sedia menjelaskannya dalam perjumpaan tertutup kepada pemimpin-pemimpin UMNO.
Amatlah menghairankan kenapa benda yang sudah terbuka dan terdedah ke seluruh dunia hanya mahu diperjelaskan secara tertutup kepada pemimpin UMNO sahaja?
Bagi  yang berani seperti Pengerusi Transperancy International itu, mereka akan meluahkan pertanyaan secara terbuka bila berpeluang bercakap mengenainya.  Bagi yang tidak sanggup menyoal secara terbuka pula, tentunya sedang memandang wajah Najib secara sinis dan dengan pandangan penuh seribu tanda tanya.
Keraguan mereka terhadap wibawa Najib akan terus bertambah dan mungkin juga ramai yang tidak mempercayainya lagi, terutama pemimpin-pemimpin dunia dan negara maju yang selama ini lantang bercakap soal rasuah dan ketelusan di negara masing-masing.
Sebagaimana majoriti rakyat Malaysia mula mencebik bibir dan semakin ingin menjauhinya sejak isu wang  RM2,600 juta ini timbul, pemimpin dan masyarakat dunia pula pastinya lebih bersikap demikian terhadap Najib.
Bahkan, tidak mustahil di kalangan anggota kabinet sendiri ada yang secara diam-diam dan dalam hati turut sama memandang sinis dan hilang rasa hormat kepada Najib.
Dengan ini, Najib sepatutnya tidak lagi pergi ke mana-mana atau menemui sesiapa mulai sekarang. Beliau bukan saja memalukan negara, malah sepatutnya juga malu untuk bertemu dan berhadapan dengan sesiapa jua.
Sebaiknya beliau patut berhenti daripada bertemu rakyat dan berlagak seolah-olah suci di depan khalayak, begitu juga berhentilah daripada menerima kunjungan atau melawat ke mana-mana negara luar kerana pandangan sesiapa pun tidak lagi sama seperti dulu terhadapnya.
Mujurlah beliau tidak jadi merasmikan persidangan anti rasuah ini, jika tidak bukan kepalang malunya Najib diaibkan secara terbuka di hadapan orangramai dan peserta daripada 130 negara tersebut.
Namun, sebagai tuan rumah, kita tetap menanggung malu kerana topik perbincangan dalam persidangan anti rasuah kali ini bukan lagi melibatkan negara-negara seperti di benua Afrika misalnya, sebaliknya tertumpu kepada Malaysia sendiri.
Ini sekaligus bakal menjadikan indeks rasuah negara di peringkat antarabangsa akan mencanak naiknya dalam penilaian akan datang ini.
Untuk itu, jika masih ada perasaan malu yang tinggal bersisa, tetapi dalam masa yang sama ingin terus bertahan sebagai Perdana Menteri sehingga pilihanraya akan datang, Najib sepatutnya hanya sesuai mentadbir negara ini serta memberi arahan daripada bilik tidurnya saja.
Berkurunglah di Seri Perdana kerana hanya di sana ada yang tetap berbangga dengan wang RM2,600 juta itu.
Di luar dan di dunia yang terbuka, semua mata yang suci dan hati yang bersih sedang melihatnya dengan begitu jelek sekali sekarang ini. (SH 03/09/2015)

0

0

votes
Article Rating
Kongsikan artikel ini


PECAT MUHYIDDIN TANDA BERANI, GANTUNG JAWATAN TANDA "PONDAN"

Mesyuarat MT UMNO
pada 9 September
 ini sepatutnya mengambil tindakan memecat keahlian Muhyiddin Yassin yang seterusnya menyebabkan jawatan timbalan presidennya gugur secara automatik.
Tindakan itu diambil kerana selepas dipecat sebagai timbalan perdana menteri, beliau terus mengecam Najib Razak berkaitan isu 1MDB dan derma RM2,600 juta dalam beberapa mesyuarat perwakilan UMNO bahagian yang dirasmikannya.
Dengan itu, Muhyiddin dianggap telah mencemarkan parti dan nama baik Presiden UMNO secara terbuka.
Walaupun beberapa nama lain turut disebut akan dipecat sama, tetapi kemungkinan ianya tidak berlaku bagi mengelakkan kemudaratan serta perpecahan dalam parti itu. Ini bermakna hanya Muhyiddin seorang yang akan dikenakan tindakan itu, manakala yang lain kemungkinan hanya diberikan amaran atau langsung tidak diambil apa-apa tindakan.
Blog ini dalam postingnya pada 25 Ogos lalu telah menulis mengenai pemecatan Muhyiddin itu yang dinamakan “operasi kedua” bagi menghilangkan gangguan kepada Najib dalam mengurus parti bagi menghadapi pilihanraya akan datang.
Namun demikian, berikutan reaksi negatif berhubung pemecatan Muhyiddin itu di mana sudah kedengaran ramai pemimpin UMNO sendiri tidak setuju mengenainya, MT UMNO
pada 9 September
 ini dikatakan akan menukar keputusannya daripada pemecatan kepada hukuman penggantungan saja.
Muhyiddin sama ada akan digantung tugasnya sebagai timbalan presiden UMNO atau pun digantung sebagai ahli parti sehingga pemilihan seterusnya iaitu tahun 2018.
Jika dipecat bermakna dibuang terus daripada parti, tetapi penggantungan tugas atau keahlian pula bermakna Muhyiddin masih lagi sebagai ahli UMNO, cuma tidak boleh menjalankan tugasnya sebagai pemimpin nombor dua dalam tempoh tersebut.
Juga bermakna, beliau tidak boleh menghadiri mesyuarat bulanan MT,  tidak lagi mempengerusikan Jawatankuasa Disiplin dan Pengurusan UMNO serta hilang hak merasmikan Perhimpunan Agung Wanita, Pemuda dan Puteri setiap tahun.
Meskipun hukuman penggantungan itu kelihatan lebih lunak berbanding pemecatan, kesan sebenarnya adalah sama saja iaitu kedua-duanya menyebabkan Muhyiddin hilang peranan sebagai pemimpin nombor dua sehingga pilihanraya umum dan pemilihan UMNO yang akan datang.
Ia bukan saja bermakna Muhyiddin dipasung daripada segala kegiatan parti, malah tidak mungkin dipilih lagi bertanding sebagai calon BN di Pagoh dalam pilihanraya nanti serta kehilangan pengaruh untuk terus mengekalkan jawatannya dalam UMNO.
Dalam erti kata lain, Najib dan UMNO ketika ini amat menyedari parti bukan saja sedang berpecah, tetapi juga mengalami defisit sokongan daripada rakyat. Tindakan yang berlebih-lebihan kepada Muhyiddin dan mereka yang berani membuat teguran, terutama berkaitan 1MDB dan wang RM2,600 juta,  pasti akan memburukkan lagi keadaan.
Bagaimanapun, kiranya tiada tindakan diambil, ia akan berterusan memberi gangguan dan ketidakselesaan kepada Najib dalam memperkuatkan dirinya. Muhyiddin tentu saja akan terus bercakap dan mengeluarkan kenyataan yang berbeza dengan Najib dan ini menyebabkan rakyat serta ahli UMNO tertarik untuk membuat perbandingan antara kedua mereka.
Oleh itu, menyingkirkan Muhyiddin memang tidak dapat dielakkan bagi memberi keselesaan kepada Najib. Dalam hal ini, Najib juga dikatakan mendapat sokongan penuh daripada Zahid Hamidi yang baru dilantik sebagai timbalan perdana menteri untuk tindakan penggantungan terhadap Muhyiddin itu diteruskan.
Sokongan Zahid kepada penggantungan Muhyiddin tidak saja demi keselesaan kepada Najib menguruskan parti, tetapi juga untuk kemudahan kepadanya melonjakkan diri jika ditakdirkan Perdana Menteri terpaksa meletakkan jawatan dan mengalah kepada tekanan rakyat yang pasti akan terus meningkat berikutan Tun Mahathir kian menunjukkan isyarat untuk lebih agresif memberi asakan.
Selain dapat memperkukuh kesetiaan kepada Najib, Zahid dalam hal ini turut sedang menahan lukah untuk kepentingannya sendiri.
Sama ada pecat atau gantung, selain kesannya sama kepada Muhyiddin, ia juga tetap merupakan kejayaan bagi Najib dalam mengenepikan musuhnya itu setelah memecatnya sebagai timbalan perdana menteri sebelum ini.
Yang berbeza, pemecatan menunjukkan Najib seorang yang berani dan sedia berdepan dengan sebarang kemungkinan di masa hadapan, sesuai dengan madah Bugis yang selalu dilafazkannya, manakala penggantungan pula umpama tindakan “pondan” kerana masih cuba berselindung dan berlagak baik serta toleransi sedangkan kesannya tidak berbeza sama sekali.
Cumanya, janganlah sampai Najib terlebih ghairah sehingga mengambil tindakan pemecatan dan penggantungan secara serentak kepada Muhyiddin
pada 9 September
 nanti…maklumlah hanya Pahlawan Bugis dalam dunia ini yang pernah mengembangkan layar dan melabuhkan sauh kapal dalam masa yang sama.
Hehehe….(SH 04/09/2015)

0

0

votes
Article Rating
Kongsikan artikel ini


JANGANLAH GELABAH…JIKA NAJIB JATUH, TETAP MELAYU JADI PM

Desakan agar Najib Razak berundur bukan lagi jeritan rakyat Malaysia semata-mata, tetapi sudah menjadi suara antarabangsa di mana dalam persidangan  anti rasuah sedunia atau IACC di Kuala Lumpur baru-baru ini, perkara yang sama turut menjadi fokus utama para peserta.
Hakikatnya tidak ada sesiapa dapat menerima kemasukan wang ke dalam akaun peribadi seorang ketua negara dengan jumlah yang begitu besar hanyalah sekadar derma. Selain menyatakan wang RM2,600 juta itu mempunyai segala elemen berkaitan rasuah mengikut penilaian antarabangsa, peserta IACC juga mendesak Najib meletakkan jawatan bagi memudahkan siasatan terhadapnya.
Hanya kerana Najib menerima wang tersebut, rata-rata peserta IACC bercakap, meluahkan rasa tidak puas dan memberi kritikan tajam kepadanya. Sekaligus perbuatan Najib telah memalukan nama negara ke persada  dunia dan ia dilakukan di depan mata kita semua.
Dengan ini rakyat negara ini dan masyarakat di seluruh dunia sudah hampir senada tentang perlunya Najib segera berundur daripada jawatannya.
Jika dilakukan referendum bebas, pastinya suara penolakan itu lebih ketara lagi. Kehadiran kira-kira 500 ribu peserta dalam himpunan Bersih 4 adalah petanda jelas ke arah itu dan tidak pernah dalam sejarah negara, rakyat sanggup berhimpun dan bermalam di atas jalanraya hanya untuk meluahkan rasa tidak puas hati mereka.
Dengan terus kekalnya Najib bersama jawatannya dan sekiranya tiada penjelasan meyakinkan mengenai wang tersebut, tidak mustahil angka 500 ribu itu akan terus meningkat kiranya ada perhimpunan rakyat lagi selepas ini.
Tetapi seperti biasa, kebangkitan rakyat ini seringkali dilihat dari perspektif perkauman saja. Jika ramai Melayu datang berdemo, mereka dikatakan bodoh dan tidak secerdik kaum Cina yang hanya duduk di rumah sambil terus membesarkan penguasaan ekenomi mereka.
Jika orang Cina yang ramai pula seperti dalam Bersih 4 baru-baru ini, mereka dikatakan mahu merampas kepimpinan Melayu yang sedang menguasai kepimpinan negara pula. Orang Melayu lantas diingatkan agar segera bersatu bersama kepimpinan sedia ada sambil diberikan amaran bahawa kebangkitan bangsa lain ini adalah bahaya kepada anak cucu kita.
Ada seorang menteri juga turut latah mengingatkan dengan berkata, terus-menerus membesarkan isu wang RM2,600 juta yang melibatkan Najib tidak lebih hanya mengancam kedudukan kerajaan dan kepimpinan Melayu sekarang.
Oleh itu, beliau menyarankan agar polemik ini segera dihentikan, sebaliknya berusaha mempertahankan kepimpinan Melayu yang ada sekarang.
Elehh…macamlah Najib merupakan lambang mutlak Melayu di negara ini.
Ia seperti kisah seorang perompak yang sedang mengangkut hasil rompakan dan ketika diserbu oleh orangramai, lantas memberi helah bahawa kampung tempat tinggal mereka sedang dalam bahaya kerana kononnya lima enam keluarga Cina yang tinggal di situ sedang berusaha mengambil alih dan menguasai kampung tersebut.
Setelah semua orangramai tadi menyerbu setiap satu rumah keluarga Cina itu, perompak pun ketawa berdekah-dekah sambil memuatkan lebih banyak hasil rompakan ke dalam lori mereka.
Begitu juga seperti yang berlaku sekarang. Ia tiada kena mengena dengan sebarang isu perkauman atau kemungkinan orang Cina mahu menguasai kepimpinan negara, tetapi persoalan pokok ialah dari mana datangnya wang RM2,600 juta itu?
Namun, seperti biasa, manusia memang mudah diperdaya oleh perompak, lebih-lebih lagi kalau perompak itu juga pandai berlagak sebagai pejuang Melayu.
Dalam isu mahu menurunkan Najib sekarang, ia sebenarnya adalah untuk kepentingan rakyat dan negara. Ia tidak harus dilihat dari sudut jatuhnya kepimpinan Melayu kerana jika Melayu itu jahat dan merosakkan kehidupan ramai orang, tiada sebab untuk terus dipertahankan.
Di samping itu, bagaimana mahu dikatakan jika Najib diturunkan, kepimpinan Cina akan mengambil alihnya sedangkan nama-nama yang disebut sebagai penggganti semuanya Melayu?
Tun Mahathir sendiri dalam gesaannya yang semakin agresif untuk menurunkan Najib berkata, yang perlu ditukar hanyalah Perdana Menteri tetapi kerajaan BN akan terus kekal.
Begitu juga dengan kesediaan Pakatan Rakyat bersama-sama dengan kira-kira 30 lagi Ahli Parlimen BN untuk menjayakan usul tidak percaya di Parlimen, ia juga semata-mata untuk menurunkan Najib dengan membentuk sebuah kerajaan peralihan yang melibatkan semua parti.
Jika sudah melibatkan semua parti, tentu saja UMNO yang mempunyai 88 kerusi Parlimen akan memiliki majoritinya. Jadi di mana perlunya kita kalut dengan penguasaan Cina ini?
Nama-nama yang disebut dan diperkatakan ramai untuk menggantikan Najib pula semuanya Melayu. Pakatan Rakyat jelas sedia menerima Tengku Razaleigh Hamzah atau Muhyiddin Yassin sebagai Perdana Menteri yang baru bagi menggantikan Najib. Adakah Ku Li dan Muhyiddin keturunan Cina?
Jika prosesnya berlaku selepas
9 September
 di mana ketika itu Muhyiddin mungkin sudah dipecat atau digantung keahlian UMNOnya, nama Zahid Hamidi juga berpeluang tersenarai sebagai calon bakal Perdana Menteri. Adakah Zahid berbangsa Cina atau Jawa?
Pernahkah kita dengar jika usul tidak percaya di Parlimen ini berjaya, Lim Kit Siang atau Lim Guan Eng yang akan menjadi Perdana Menteri baru bagi menggantikan Najib?
Janganlah kita mengelabah berlebih-lebihan sehingga semua perkara mahu dikaitkan dengan sentimen perkauman. Jika ada kecurian atau rompakan, tangkaplah perompak terlebih dahulu sebelum risaukan kampung halaman daripada ditakluki bangsa lain.
Orang Cina pun sebenarnya sedar kedudukan mereka sebagai minoriti dan tidak mungkin menjadi Perdana Menteri bagi mewujudkan keamanan dan kestabilan. Bukan saja calon Perdana Menteri BN terdiri daripada Melayu, daripada Pakatan Rakyat juga calonnya Melayu.
Lagi pula dalam pilihanraya umum lalu, DAP hanya bertanding kira-kira 70 kerusi Parlimen saja daripada 222 kerusi keseluruhannya dan jumlah ini tentu saja tidak banyak berbeza dalam pilihanraya akan datang.
Maka, di mana logiknya calon mereka layak menjadi Perdana Menteri? Apakah pemimpin Melayu daripada PKR, Pas dan GHB ( Amanah) tidak mahu jadi Perdana Menteri?
Sama ada melalui usul tidak percaya atau sekiranya BN kalah dalam pilihanraya ke 14 nanti lantaran kedegilan Najib tidak mahu berundur, janganlah bimbang dengan penguasaan Cina kerana kuasa dan kepimpinan Melayu tidak hilang sama sekali.
Kalau tak pernah jumpa hantu, tidak perlu takut dengan hantu dan janganlah pandai-pandai menakutkan orang lain pula supaya takut sama dengan hantu.
Yang nyata, perompak dan penyamun jauh lebih bahaya berbanding hantu. (SH 05/09/2015)

0

0

votes
Article Rating
Kongsikan artikel ini


CORAT-CORET BERHARGA RM2,600 JUTA

Hakikat bahawa rakyat ketika ini begitu menyampah kepada Najib Razak dalam isu duit RM2,600 juta yang diterimanya bukanlah cerita dongeng atau rekaan semata-mata.
Di mana-mana hampir tidak terkecuali rakyat meluahkan rasa jengkel dan tidak puas hati dengan penglibatan Najib dalam isu tersebut.
Jika di bandar atau di kalangan mereka yang celik maklumat melalui internet, perkara itu mungkin bukan sesuatu yang asing, rupa-rupanya mereka yang tinggal di kampung dan kawasan pedalaman turut tidak terkecuali mempunyai pandangan yang hampir sama.
Selepas himpunan Bersih 4 baru-baru ini, saya berpeluang pergi ke negeri Pahang, Kelantan dan Terengganu dan sambil-sambil itu dapat meninjau sejauh mana pendirian rakyat mengenai Najib sejak duit RM2,600 juta yang ditakrifkan sebagai derma timbul sebagai isu yang menjadi bualan ramai.
Dalam perjalanan pergi, saya sempat singgah menikmati kari kepala ikan di Raub dan kemudian singgah berehat sebentar di hentian Gua Musang sebelum meneruskan perjalanan ke Tok Bali, Pasir Puteh.
Apa yang mengejutkan di kedua-dua tempat persinggahan itu, topik mengenai Najib dan wang RM2,600 juta jelas dapat didengar sebagai buah bicara perbualan masyarakat.
Di Raub, ketika sedang makan bersebelahan dengan sekumpulan lelaki Cina, jelas dapat didengar mereka menyebut perkataan “2.6 bilion”, “Najib” dan “coruption” walaupun tidak memahami sepenuhnya perbualan mereka yang dituturkan dalam bahasa Mandarin itu.
Di hentian Gua Musang pula, ketika duduk bersebelahan dengan lelaki Melayu yang sedang dalam perjalanan ke Kuala Lumpur, daripada perbualan biasa dan berbasa-basi dengannnya, topik perbicaraan kemudian melompat kepada isu politik semasa.
Beliau kemudian merungut dengan harga makanan yang agak mahal di hentian tersebut, lalu berkata, “kita bukannya ada RM2.6 bilion dalam akaun pun.”
Setelah beberapa lama berbual, baru disedari beliau rupa-rupanya hanya makan bakso tetapi tidak mengambil sebarang air minuman.
“Tak minum ke?”
“Malas beratur, lagi pun saya ingin jimatkan belanja. Kuah bakso ini pun macam minuman juga,” katanya.
Sedih rasanya sampai begitu sekali rakyat mahu menjimatkan belanja mereka.
Saya tinggal selama tiga hari di Tok Bali. Dalam tempoh itu saya sempat menemui pelbagai kelompok manusia, singgah bersarapan pagi di beberapa kedai menjual nasi dagang dan nasi berlauk, bertemu beberapa pegawai kerajaan dan swasta serta penduduk sekitarnya.
Dalam perbualan dan ketika mendengar mereka berbual sesama sendiri, jelas dapat dirasakan bahawa isu Najib dan wang RM2,600 juta yang diterimanya begitu menusuk hati masyarakat serta sukar diterima sebagai derma semata-mata.
Sekumpulan anak-anak muda pula terang-terang berkata, “ini perbuatan pemimpin nak kencing kita semua.”
Ketika singgah menikmati air tebu di sebuah gerai tepi jalan, saya agak hairan kerana penjualnya, seorang pakcik berusia hampir 70 tahun menjualnya dengan harga RM1 sahaja tetapi menggunakan gelas yang agak besar.
“Kenapa murah sangat pakcik, ada untung ke?”
“Pakcik tak ambil untung banyak sebab dalam setiap gelas yang dijual ada “derma” kepada pembeli sebagai bekalan di akhirat nanti. Pakcik tak perlu jadi kaya raya macam Najib,” katanya sambil tersenyum dan terasa ada kelas sindirannya.
Beliau seterusnya memberitahu bahawa bekalan tebunya diperolehi daripada penanaman sendiri di belakang rumahnya.
“Pakcik tak suka Najib ke?”
“Pakcik suka Najib tapi tak sokong dia.” Perghhh…sekali lagi, tinggi sungguh kelas sindiran pakcik ini.
Saya kemudian turut berkesempatan menikmati sotong dan udang goreng tepung yang sungguh enak di Kuala Besut. Ketika mahu membuat bayaran, penjualnya kemudian berkata, “60 sen ni tak payah bayarlah, derma.”
Kalau Najib dengar sendiri luahan hati rakyat ini, mahu merah padam muka dibuatnya.
Dalam perjalanan pulang melalui Lebuhraya LPT, saya kemudian singgah dan bermalam di Temerloh, Pahang untuk menikmati hidangan ikan patin dan masakan kampung pada keesokan harinya.
Dalam berbual-bual dengan orangramai yang ditemui, apabila perbualan melarat kepada isu politik dan hal ehwal semasa, rata-ratanya akan menyentuh mengenai Najib dan wang RM2,600 juta yang diterimanya.
Seorang peniaga ketika ditanya bagaimana perniagaannya dari segi kehadiran pelanggan setelah adanya GST berkata, memanglah ia agak menurun kerana orangramai kelihatan lebih berhati-hati untuk berbelanja di luar sekarang ini.
“Tetapi masih boleh untung lagi, cuma taklah sampai bilion-bilion,” tambahnya dengan tersenyum.
Dulu tidak ramai yang pernah sebut atau tahu perkataan “bilion”, malah mungkin tidak faham pun berapa angka kosong dalam satu bilion,  tetapi sejak Najib disahkan menerima wang sebanyak RM2.6 bilion atau RM2,600 juta, ianya menjadi tidak asing lagi bagi rakyat negara kita.
Mungkin ini satu-satunya sumbangan Najib dalam isu derma yang diterimanya itu.
Dalam ertikata lain pula, meskipun penduduk di luar bandar agak terkekang dengan maklumat berikutan kemudahan internet yang masih perlahan di kebanyakan tempat, tetapi mereka tidaklah menerima sepenuhnya berita yang sampai ke ruang tamu melalui televisyen atau akhbar harian arus perdana.
Bersama golongan bandar dan mereka yang celik internet, perlakuan Najib berkaitan wang itu nampaknya langsung tidak boleh diterima oleh kalangan luar bandar juga.
Meskipun dalam senyuman, sindiran dan kata-kata sinis yang boleh didengar di mana-mana sehingga ke kampung-kampung dan luar bandar, di sebalik Najib mungkin kelihatan lebih kaya dan bertaraf “bilionaire” sekarang ini, tetapi hakikatnya beliau semakin miskin daripada sokongan serta kepercayaan rakyat jelata. (SH
06/09/2025
)

0

0

votes
Article Rating
Kongsikan artikel ini


MUHYIDDIN SEBAGAI PEMIMPIN NO 2 UMNO SUDAH PUN KENA GANTUNG SEBENARNYA!!

Dipecat, digantung, diberi amaran atau bebas?
Salah satu daripada empat nasib inilah yang bakal menimpa Timbalan Presiden UMNO, Muhyiddin Yassin pada mesyuarat MT UMNO
pada 9 September
 ini.
Tetapi menjelang dua hari sebelum mesyuarat tersebut, Najib Razak telah memanggil mesyuarat khas biro politik yang dipengerusikannya di Pejabat Perdana Menteri.
Muhyiddin dan Shafie Apdal, dua pemimpin UMNO yang disebut-sebut akan diambil tindakan dalam mesyuarat
pada 9 September
 ini, turut dijemput menghadiri mesyuarat tersebut.
Ia dilaporkan telah berlangsung selama sejam, tetapi sehingga ini tiada butiran lanjut diketahui mengenai perbincangan dalam mesyuarat itu.
Tindakan Najib memanggil mesyuarat biro politik ini adalah sesuatu yang pelik dan luar biasa kerana biasanya sebelum mesyuarat MT UMNO, hanya Jawatankuasa Pengurusan Dan Disiplin UMNO yang dipengerusikan oleh Muhyiddin perlu bermesyuarat bagi memutuskan apa-apa perkara mengenai perjalanan atau hal-hal semasa dalam parti.
Semua syor atau keputusan dalam mesyuarat Jawatankuasa Pengurusan dan Disiplin UMNO itu kemudian dibawa kepada MT UMNO untuk disah dan dimuktamadkan.
Dalam Jawatankuasa Pengurusan dan Disiplin UMNO, selain Muhyiddin sebagai pengerusi, ahli-ahlinya ialah ketiga-tiga Naib Presiden, Setiausaha Agung, Bendahari, Ketua Penerangan, Ketua Pergerakan Wanita, Pemuda dan Puteri.
Bagaimanapun tidak sebagaimana biasa, tiada mesyuarat Jawatankuasa Pengurusan dan Disiplin UMNO menjelang mesyuarat MT
pada 9 September
 kali ini.
Bekas Ketua Penerangan di Pejabat Timbalan Perdana Menteri, Tosrin Jarvanthi mengesahkan bahawa mesyuarat Jawatankuasa Pengurusan dan Disiplin UMNO yang sepatutnya dipengerusikan oleh Muhyiddin tidak diadakan kali ini.
“Kali ini tiba-tiba biro politik memanggil mesyuaratnya, bermakna tiadalah apa-apa mesyuarat lain sebelum MT kali ini bersidang,” katanya.
Bermakna juga, bukan saja biro politik yang dipengerusikan oleh Najib telah mengambil alih dan merampas tugas Jawatankuasa Pengurusan dan Disiplin pada kali ini, bahkan seolah-olah peranan Muhyiddin sebagai pengerusinya telah pun digantung sebelum pun beliau dijatuhkan hukuman lagi.
Muhyiddin secara tidak langsung telah pun dinafikan hak dan kedudukannya sebagai orang nombor dua dalam UMNO sebagaimana amalan biasa sejak sekian lama.
Dengan ini, kehadiran Muhyiddin pada mesyuarat MT kali ini hanyalah dengan “tangan kosong” saja kerana tiada apa-apa yang akan dilaporkannya.
Beliau mungkin hanya terpaksa memasang telinga mendengar bebelan Presiden UMNO yang duduk di sebelahnya atau membuka mulut jika diminta memberi penjelasan berkaitan apa-apa perkara yang melibatkan dirinya.
Dari segi politik pula, tindakan Najib mengadakan mesyuarat biro politik untuk mengambil alih peranan yang biasa dimainkan oleh timbalannya adalah isyarat tidak baik bagi kedudukan Muhyiddin
pada 9 September
 ini.
Kebarangkalian untuk beliau dan pemimpin UMNO yang lain seperti Shafie Apdal, Mukhriz Mahathir serta beberapa lagi untuk terlepas daripada sebarang hukuman berat adalah amat tipis sekali.
Bagi Muhyiddin, kemungkinan paling besar ialah sama ada dipecat atau pun digantung keahlian yang menyebabkannya hilang kedudukan sebagai timbalan presiden UMNO.
Namun ada juga cakap-cakap menyebut hanya tindakan dalam bentuk amaran keras atau tunjuk sebab saja bakal dikenakan kepada Muhyiddin dan lain-lain pemimpin UMNO
pada 9 September
 nanti kerana Najib dikatakan turut bimbang dengan kesan lebih buruk kepada parti jika pemecatan atau penggantungan keahlian yang diputuskan.
Tetapi tindakan memberi amaran, tunjuk sebab atau dilepaskan begitu saja kepada Muhyiddin hampir mustahil pula daripada berlaku memandangkan ia akan lebih menyusahkan kedudukan Najib sendiri.
Dalam konteks perjalanan parti, biro politik bukanlah biro yang selalu bersidang. Ia mungkin hanya perlu mengadakan mesyuaratnya ketika hampir pilihanraya umum atau ketika memutuskan calon untuk bertanding saja, manakala selainnya ia selalu diputuskan oleh Jawatankuasa Pengurusan dan Disiplin atau  MT yang biasanya bermesyuarat sebulan sekali.
Tetapi dengan tiba-tiba biro politik UMNO mengadakan mesyuaratnya dan ia pula diadakan di Pejabat Perdana Menteri di Putrajaya, tidak di pejabat UMNO di PWTC sebagaimana biasanya, seperti menunjukkan ada isyarat tertentu disebaliknya.
Pepatah lama sering mengingatkan, kalau sudah ada guruhnya, jarang benar tidak disertai hujan, cuma mungkin kadang-kadang lebat, kadangkala pula hanya renyai-renyai saja. (SH 07/09/2015).

0

0

votes
Article Rating
Kongsikan artikel ini


MT ESOK – TAK PECAT, NAJIB SENGSARA…PECAT PULA, LIMA NEGERI BAHAYA!!

Semua perhatian kini tertumpu kepada mesyuarat MT UMNO esok,
9 September
 untuk mengetahui sama ada Timbalan Presiden UMNO, Muhyiddin Yassin dan beberapa pemimpinnya yang lain yang agak kritikal terhadap Najib Razak akan dikenakan tindakan atau sebaliknya.
Mereka yang lain yang mungkin berdepan hukuman selain Muhyiddin ialah Naib Presiden UMNO Shafie Apdal, Pengerusi Perhubungan UMNO Kedah Mukhriz Mahathir,  Ahli MT Aziz Sheikh Fadzir, bekas Menteri Besar Terengganu Ahmad Said, bekas Exco Perak Hamidah Osman dan Ahli Parlimen Sepanggar Jumat Idris.
Mereka ini diketahui kerap mengkritik Najib, terutama berkaitan isu 1MDB dan wang RM2,600 juta yang mengalir masuk ke dalam akaun peribadi Perdana Menteri.
Banyak pihak meramalkan ketujuh-tujuh mereka ini bakal berdepan hukuman antara pecat, gantung keahlian atau diberikan amaran keras.
Bagaimanapun, Muhyiddin dan Shafie paling mungkin sekali menerima hukuman sama ada pecat atau gantung keahlian berikutan kelantangan mereka mengkritik Najib. Kedua-duanya juga sudah digugurkan daripada kabinet pada 28 Julai lalu.
Mukhriz pula, selain berdepan salah satu hukuman tersebut, kedudukannya sebagai Pengerusi Perhubungan UMNO Kedah  dan Menteri Besar juga diramalkan akan digugurkan, bukan saja sebagai hukuman kerana kelantangannya mengkritik Najib, tetapi juga sebagai pantulan daripada tindakan bapanya, Tun Mahathir Mohamad yang tidak henti-henti mengasak Perdana Menteri hingga ke dinding.
Begitu pun dengan Aziz, Ahmad Said dan Hamidah,  hukuman yang menanti ialah sama ada pecat, digantung jawatan atau sekadar diberikan amaran keras saja.
Jumat pula sudah pun digantung kedudukannya sebagai Ketua UMNO Bahagian Sepanggar, Sabah beberapa bulan yang lalu dan dikhabarkan akan dipecat terus kali ini.
Bagaimanapun, beberapa jam sebelum mesyuarat MT yang dijangka berlangsung pada
pukul 2.30
 petang esok di PWTC, Tun Mahathir pula dijadualkan kembali daripada lawatannya ke luar negara pada
jam 12.30
 tengahari di Lapangan Terbang di Subang.
Sejak beberapa hari lalu, hebahan mengenai kepulangan bekas Perdana Menteri itu telah disebarkan secara meluas melalui SMS, Whatsapp, FB, Email dan sebagainya bagi tujuan menarik seramai mungkin orangramai menyambutnya.
Berdasarkan respon dan maklumat rambang daripada pelbagai pihak, dijangka ribuan orangramai daripada pelbagai latarbelakang ideologi politik akan menyambut kepulangan Tun Mahathir  berikutan suhu panas politik semasa dan kepulangannya pula hanya beberapa jam sebelum mesyuarat MT berlangsung.
Tidak memeranjatkan jika Tun Mahathir menggunakan peluang terakhir sebelum mesyuarat MT ini untuk terus melakulan “tembakan dan serangan”  bagi meningkatkan tekanannya terhadap Najib, setelah memeranjatkan banyak pihak dengan sedia turun ke himpunan Bersih 4 sebanyak dua kali baru-baru ini.
Apakah Najib tetap dengan pendirian untuk memecat dan menyingkirkan mereka yang tidak sehaluan dengannya jika ada peluru baru ditujukan kepadanya oleh Tun Mahathir esok?
Mampukah Tun Mahathir melalui serangan akhirnya nanti menghalang Najib dan MT daripada bertindak kepada Muhyiddin dan enam pemimpin lain itu?
Di sebalik hujan dan jerebu, tetap ada yang akan terasa kepanasan menjelang esok.
Bagaimanapun, rata-rata banyak pihak dalam UMNO bimbang sekiranya keputusan MT esok membawa akibat dan kesan lebih buruk kepada parti pada masa hadapan.
Ramai yang sedar, jika tiada sebarang tindakan diambil kepada Muhyiddin dan yang lainnya sebagaimana dijangkakan,  ia akan menyebabkan kesengsaraan kepada Najib dalam usaha memperkukuhkan parti kerana Timbalan Presiden UMNO dan rakan-rakannya itu tentu saja akan terus melontarkan suara yang berbeza dalam pelbagai isu selepas ini.
Dengan bantuan Tun Mahathir yang melakukan serangan dari luar, Najib bukan saja akan bertambah tidak selesa, malah mungkin menyebabkan hasratnya untuk bertahan lebih lama di Seri Perdana tidak kesampaian.
Namun demikian, jika pemecatan atau penggantungan kepada Muhyiddin atau yang lain-lain pula diambil, ia memang memberi keselesaan kepada Najib, tetapi kesan buruknya kepada UMNO dan BN dalam pilihanraya umuk akan datang mungkin lebih teruk lagi.
Selain Selangor, Pulau Pinang dan Kelantan dijangka akan terus kekal dikuasai pembangkang, sebarang pemecatan atau penggantungan pada esok juga dijangka mengundang lebih bahaya kepada kekuasaan UMNO sekurang-kurangnya di lima negeri iaitu Johor, Negeri Sembilan, Terengganu, Perak dan Kedah.
Di kelima-lima negeri ini, UMNO dan BN bukan saja menang dengan majoriti undi yang kecil, bahkan ketika ini perbezaan jumlah kerusi dengan pembangkang juga hanya boleh dibilang dengan jari sahaja. Dengan perpecahan yang kecil saja dalam UMNO sudah cukup untuk menguntungkan pihak pembangkang.
Jika sudah banyak negeri terlepas pegangan ke tangan pembangkang, tentulah boleh dijangka di mana kedudukan UMNO dan BN di peringkat pusat nanti.
Simpati rakyat dan ahli UMNO terhadap Muhyiddin dan Shafie sekarang ini ialah kerana mereka dianggap tidak bersalah dari segi jenayah atau moral sehingga dipecat daripada kerajaan, sebaliknya hanya kerana bertanya soalan, menegur dan mahukan jawapan berkaitan 1MDB dan derma peribadi yang menimbulkan keraguan ramai.
Sehubungan itu, suatu majlis sembahyang hajat turut diadakan di Johor malam ini untuk memohon perlindungan Tuhan terhadap perjuangan Muhyiddin demi agama, bangsa dan negara.
Apakah pilihan Najib esok agaknya? Meleraikan kesengsaraan dalam dirinya atau menambahkan lagi bahaya kepada UMNO untuk mengekalkan kuasanya? (SH 08/09/2015)

0

0

votes
Article Rating
Kongsikan artikel ini


NAJIB MENGALAH DENGAN AKAR UMBI, TAPI ADAKAH MUHYIDDIN JADI "BISU"
SELEPAS INI?

Mesyuarat MT UMNO yang ditunggu-tunggu sejak sekian lama akhirnya memutuskan tiada mana-mana pemimpin dipecat atau digantung jawatannya sebagaimana spekulasi awal yang tersebar luas sejak beberapa hari lalu.
Ini bermakna Muhyiddin Yassin, Shafie Apdal, Mukhriz Mahathir dan beberapa yang lain yang dihebohkan akan menerima hukuman akibat kelantangan dan sikap kritikal terhadap Perdana Menteri, Najib Razak berkaitan isu 1MDB dan derma RM2,600 juta, tidak menjadi kenyataan.
Ia juga bermakna Muhyiddin akan terus kekal sebagai Timbalan Presiden UMNO tanpa jawatan Timbalan Perdana Menteri, begitu juga dengan Shafie kekal sebagai Naib Presiden UMNO yang mendapat undi kedua tertunggi, tetapi tidak memegang sebarang jawatan dalam kabinet.
Sekiranya tidak melakukan sesuatu yang memungkinkan diambil apa-apa tindakan selepas ini, kedua-dua mereka akan terus duduk dalam barisan kepimpinan tertinggi UMNO sehinggalah PRU 14 dan pemilihan parti yang sudah dianjakkan tempohnya sehingga tahun 2018.
Secara umumnya, ketidakberanian Najib Razak mengambil apa-apa tindakan terhadap Muhyiddin dan Shafie adalah kerana bimbangkan kesan lebih buruk kepada masa depan UMNO dan juga kedudukannya sebagai Perdana Menteri yang mungkin di luar jangkaannya jika tindakan itu diambil.
Sebaik tersebar spekulasi kedua-dua pemimpin itu akan dipecat, pelbagai peringkat dalam UMNO menyatakan rasa bimbangnya jika tindakan itu benar-benar diambil kerana ia akan memberi kesan yang serius kepada perpecahan di peringkat akar umbi.
Dengan perpecahan yang bakal berlaku itu, bukan saja harapan mengekalkan kuasa UMNO dan BN di peringkat pusat dilihat akan bertambah sukar, malah ramai yang mengatakan beberapa negeri akan lebih mudah dimenangi pembangkang berikutan majoriti kemenangan tipis saja dicapai BN dalam pilihanraya lalu.
Reaksi menolak pemecatan Muhyiddin dan Shafie, selain dapat difahami melalui luahan beberapa pemimpinnya yang masih rasional, ia juga ditunjukkan di bangunan UMNO sebelum bersidangnya mesyuarat MT hari ini.
Walaupun kehadirannya tidaklah seramai ketika memberikan sokongan terhadap Anwar Ibrahim pada 1998 dahulu, tetapi kesediaan mereka membawa poster, memakai baju T khas untuk menzahirkan sokongan kepada Muhyiddin dan datang pula dari pelbagai pelusuk negeri, sudah cukup memberi mesej bahawa UMNO akan terus bergolak sekiranya berlaku sebarang pemecatan atau penggantungan.
Kehadiran ramai penyokong Muhyiddin dan Shafie di luar Bangunan UMNO juga  berjaya “menggerunkan”  Najib sehingga beliau dilaporkan terpaksa naik ke tingkat 39 untuk mempengerusikan mesyuarat ini dengan menggunakan lif khas melalui pintu belakang.
Akhirnya suara akar umbilah yang telah menyelamatkan kedudukan Muhyiddin dan Shafie ini lantaran kedua-duanya dilihat tidak melakukan sebarang kesalahan yang melanggar disiplin parti melalui teguran terhadap Presiden berkaitan 1MDB dan wang RM2,600 juta yang diterimanya itu.
Menyingkirkan daripada kabinet memang kuasa Najib selaku Perdana Menteri, tetapi memecat atau menggantung jawatan mereka yang menang dalam UMNO melalui undi perwakilan tidak seharusnya meremehkan suara akar umbi itu sendiri.
Dan cuba bayangkan apa keputusan MT hari ini jika tiada sebarang reaksi bantahan daripada akar umbi UMNO?
Bagaimanapun, beberapa persoalan tetap timbul melalui keputusan mesyuarat MT UMNO hari ini. Antaranya:-
– Apakah Najib lebih disokong dalam UMNO dan suara mendesaknya berundur akan berkurangan dengan keputusan ini?
– Bagaimanakah pula pendirian politik Muhyiddin dan Shafie selepas ini? Setelah dinyatakan kedua-duanya  terus setia kepada parti dan akan bekerja keras untuk kemenangan UMNO dalam PRU 14 akan datang, adakah mereka juga akan taat setia kepada Najib?
– Adakah selepas ini Muhyiddin dan Shafie akan jadi “bisu” atau berhenti bercakap mengenai 1MDB dan wang RM2,600 demi menyelamatkan jawatan mereka dalam UMNO berikutan Najib turut menyatakan kedua-dua pemimpin masih perlu membuktikan kesetiaan mereka?
– Apakah Tun Mahathir Mohamad akhirnya akan jadi keseorangan dalam menegur dan mengasak pengunduran Najib daripada jawatannya?
– Mampukah Najib bertahan memimpin kerajaan sehingga PRU 14 dan apakah Muhyiddin dan Shafie akan turut mempertahankan kuasa Perdana Menteri sehingga tempoh itu?
Walaupun nampaknya Najib dapat meredakan keadaan buat sementara melalui keputusan MT hari ini, persoalan-persoalan baru tetap timbul sehinggalah pilihanraya umum dan pemilihan UMNO akan datang.  (SH 09/09/2015)

0

0

votes
Article Rating
Kongsikan artikel ini


HIMPUNAN SOKONG NAJIB 16 SEPT WAJIB DIHADIRI LEBIH 500 RIBU PESERTA…

Tidak ada sebab lain perhimpunan baju merah yang akan diadakan
pada 16 September
 ini selain untuk menyatakan sokongan kepada Perdana Menteri, Najib Razak yang semakin bergoyang kedudukannya.
Walaupun ia turut dinamakan “Himpunan Maruah Melayu”, “Himpunan Melayu Bersatu”, “Himpunan Rakyat Bersatu” dan sebagainya, satu-satunya tema paling logik dan dapat diterima akal ialah untuk menyokong dan mempertahankan Najib sebagai Perdana Menteri.
Lebih logik jika slogan perhimpunan baju merah itu ialah “Sokong Najib Dapat RM2,600 Juta”, “RM2,600 Juta Bukti Najib PM Paling Wibawa” dan lain-lain ungkapan yang semaksud dengannya.
Ini kerana perhimpunan baju merah ini tidak lain adalah reaksi kepada himpunan baju kuning Bersih 4 selama 34 jam pada 29 dan 30 Ogos lalu yang antara gegarannya ialah mendesak pengunduran Najib daripada singgahsana Seri Perdana kerana isu 1MDB dan derma RM2,600 juta yang diterimanya.
Oleh sebab baju kuning menolak Najib, himpunan baju merah mestilah untuk terus menyokong dan mempertahankan Najib.
Tema-tema lain, kata orang Pahang “tak boleh pakai lalu.”
Untuk mengaitkan perhimpunan baju merah ini dengan kedudukan  atau maruah Melayu langsung tidak ada kaitannya kerana tidak terlihat di mana-mana mereka sedang terancam dan tergugat ketika ini.
Orang Melayu masih kekal seperti selalu, yang kaya terus bergembira, yang miskin tetap papa kedana dan yang lupa diri, tetap juga tidak ke mana-mana.
Mereka yang bekerja dengan syarikat Cina tidak terlihat apa-apa perbezaannya, malah di mana-mana dapat dilihat Melayu, Cina dan bangsa-bangsa lain bergaul mesra tanpa ada rasa curiga sama ada dalam berkawan atau berkongsi niaga.
Pemimpin Melayu yang gemar menghabiskan wang dengan cigar dan berpoya-poya di hotel-hotel berjenama tidak pula terlihat mengurangkan aktiviti mereka demi membela bangsa sendiri yang kononnya sedang terancam dan tergugat itu.
Pemimpin Melayu, adik beradik dan saudara mara mereka yang dibelakangnya ada tauke Cina juga terus dengan aktiviti mengumpul kekayaan mereka atas konsep sama-sama merasa.
Maka, di mana benarnya Melayu sedang tergugat dan terancam serta maruah mereka dalam bahaya?
Tidak seperti Bersih 4 yang berlangsung dengan jayanya, ia tidak sesekali melibatkan kaum.  Bersih 4 adalah perjuangan rakyat. Kehadiran kaum Cina yang agak ramai hanyalah kebetulan saja, sama seperti  orang Melayu yang mendominasi dalam Bersih 1, 2 dan 3 sebelum ini.
Tuntutan Bersih 4 ialah mengenai pilihanraya dan kerajaan yang bersih dan oleh kerana Najib sedang diselubungi isu wang RM2,600 juta yang tidak dapat diterima oleh majoriti rakyat sebagai derma, lantas menjadikan desakan kepada pengunduran Perdana Menteri turut bergema.
Laungan, sorakan dan air muka mereka yang hadir dalam Bersih 4, jelas tergambar keinginan untuk menunjukkan suara bantahan   serta desakan kepada pengunduran Najib, sementara isu-isu lain sudah kelihatan makin mengecil lantaran derma yang diterimanya agak luar biasa.
Walaupun sehingga ini pihak polis tidak membenarkan perhimpunan baju merah ini kerana ia berunsur perkauman dan diadakan pula di kawasan orang-orang Cina seperti Bukit Bintang dan Jalan Petaling, Najib dan Zahid Hamidi nampak terbuka sekiranya ahli-ahli UMNO ingin menghadirinya.
Kedua-dua mereka tidak menghalang kehadiran ahli UMNO dan ini secara langsung mengesahkan tujuannya lebih untuk menyatakan sokongan kepada Najib.
Selain pelbagai poster dan jualan baju T sedang galak dijalankan untuk merangsang kehadiran orangramai, terdapat juga maklumat mengatakan arahan turut dikeluarkan kepada UMNO bahagian-bahagian seluruh negara bagi memastikan masing-masing ada peranannya dalam himpunan itu nanti.
Setelah disorak dengan pelbagai lauangan dan jeritan mendesak berundur oleh kira-kira 500 ribu peserta Bersih 4 yang turut dimeriahkan dengan kehadiran Tun Mahathir Mohamad dan kemudian dimalukan pula dalam Persidangan Anti Rasuah Antarabangsa atau IACC yang dihadiri oleh peserta daripada 130 buah negara, Najib memang memerlukan sokongan yang lebih gegak gempita bagi memadamkan jerebu dalam kepimpinannya.
Lantaran itu, penganjur himpunan baju merah ini perlu mengumpulkan sekurang-kurang atau lebih daripada 500 ribu peserta  memenuhi sekitar Kuala Lumpur
pada 16 September
 ini.
Meskipun sasaran kehadiran yang ditetapkan nampak tidak sekata dalam himpunan baju merah ini di mana ada yang mengatakan 100 ribu, 300 ribu dan ada yang meletakkan angka 1 juta, namun jangan sesekali kurang daripada 500 ribu.
Mereka harus menggunakan pelbagai cara dan kaedah untuk membawa seramai mungkin menghadiri himpunan tersebut bagi memenuh matlamat kehadiran melebihi 500 ribu itu.
Penganjur jangan malu-malu meminta bantuan daripada Najib yang tentunya masih mempunyai lebihan daripada derma RM2,600 juta yang diterimanya. Yang penting, sama ada dibayar atau sukarela, pesertanya tidak boleh kurang daripada 500 ribu.
Jika kurang daripada 500 ribu yang hadir, bermakna Najib terbukti semakin tidak mendapat sokongan berbanding himpunan Bersih 4 yang mahukannya berundur itu.
Lagi pula, bukankah Najib kerap mendakwa 3 juta ahli UMNO tetap menyokongnya, lalu tentulah tidak mustahil untuk membawa antara 500 ribu hingga 1 juta orang bagi tujuan itu.
Dari segi moralnya, kalau kurang daripada 500 ribu yang hadir
pada 16 September
 ini, Najib semestinya harus berundur dan meletakkan jawatannya kerana terbukti  lebih ramai yang mahukannya berundur berbanding mereka yang menyokong dan mempertahankannya.
Jangan bagi malu Pahlawan Bugis kali ini!! (SH
10/09/2015
)

0

0

votes
Article Rating
Kongsikan artikel ini


GANJARAN HIMPUNAN BAJU MERAH, SIAPA BAKAL JADI MENTERI SELEPAS INI?

Apa pun hujah dan alasan yang cuba diberikan mengenai himpunan baju merah
pada 16 September
, ia tetap tidak dapat lari daripada agenda UMNO untuk mempertahankan kedudukan Perdana Menteri, Najib Razak.
Najib yang bermasalah berikutan isu 1MDB dan “onar”  menerima wang RM2,600 juta yang disifatkan “duit haram” oleh Tun Mahathir Mohamad, memilih himpunan merah ini untuk membuktikan beliau tidak terjejas apa-apa dengan dua isu besar itu.
Daripada kedua-dua masalah yang dihadapi Najib itu diletakkan sebagai beban UMNO memikulnya sebelum ini, ia kini cuba dialihkan kepada isu perpaduan Melayu, kebangkitan Melayu, maruah Melayu dan seumpamanya dengan matlamat agar seluruh orang Melayu turut sama menanggung perbuatan Najib itu.
Setelah mesyuarat perwakilan UMNO bahagian-bahagian yang baru berakhir menunjukkan adanya kocakan tidak bersetuju dengan Najib sehingga ada usul memintanya bercuti atau berehat buat sementara waktu sehingga siasatan mengenai 1MDB dan wang RM2,600 juta diselesaikan, satu-satunya cara untuk menunjukkan Perdana Menteri masih dikehendaki ialah melalui himpunan baju merah ini.
Lantaran itu, Najib akan melakukan apa saja, termasuk mengeluarkan belanja tak terhad bagi memastikan sokongan memihak kepadanya terserlah melalui himpunan baju merah.
Alasan himpunan Bersih 4 yang kebetulan lebih ramai bukan Melayu menghadirinya dan lebih bergema desakan meminta Najib berundur telah dijadikan alasan terbaik untuk menghimpunkan orang-orang Melayu untuk mempertahankan Najib pula.
Selain penglibatan beberapa watak yang rapat dengan UMNO di sebalik himpunan baju merah yang diletakkan atas nama gabungan NGO-NGO, maklumat mengenai kerahan kehadiran melibatkan beberapa pemimpin dan seluruh UMNO bahagian-bahagian juga bukanlah rahsia lagi.
Ada laporan mengatakan sebuah mesyuarat di ibu pejabat UMNO yang dihadiri oleh beberapa pemimpin tertinggi UMNO, antaranya Setiausaha Kerja, Abd Rauf Jusoh, ahli MT Annuar Musa dan beberapa yang lain telah diadakan untuk menyelaras kehadiran ahli UMNO seluruh negara ke program
16 September
 itu.
UMNO sebuah negeri pula dikesan telah mengedarkan surat arahan kepada bahagian-bahagian agar memastikan jumlah kehadiran yang memuaskan dengan segala kos pengangkutan, makan minum dan lain-lainnya akan ditanggung oleh Ketua Bahagian berkenaan.
Setelah Najib sendiri tidak menghalang kehadiran ahli-ahli UMNO dalam program tersebut, Khairy Jamaluddin pula menyambutnya dengan nada yang sama atas alasan kenyataan Najib itu sudah mewakili pendirian parti.
Maka, secara tersiratnya himpunan baju merah ini tidak lain adalah semata-mata agenda UMNO untuk mengheret semua orang Melayu bagi mempertahankan Najib.
Demi untuk mempertahankan kedudukan Najib, UMNO kini seolah-olah tidak peduli sebenarnya tarikh
16 September
 lebih wajar diingati sebagai detik tertubuhnya Malaysia yang mencantumkan kepelbagaian kaum dan agama antara Semenanjung dengan Sabah dan Sarawak.
Jika UMNO benar-benar bersifat inklusif dan menghargai kepelbagaian kaum dan agama di negara ini,
16 September
 tidak seharusnya ditenggelamkan dengan pesta bercorak perkauman dan untuk menjulang tinggi kedudukan Najib yang kian dipertikaikan semata-mata.
16 September
 sewajarnya disambut dan diraikan untuk memperlihatkan keeratan hubungan dan saling harmoni antara semua kaum di negara ini.
Dengan tiada satu pun komponen BN menyokong dan menyambut baik himpunan baju merah ini, meneruskannya bukan saja mengundang perbalahan dan perbezaan antara kaum yang kian ketara, malah akan meletakkan UMNO dan para pemimpinnya semakin jauh di hati pengundi bukan Melayu.
Yang jelas, mereka yang menganjur dan mengaktifkan himpunan baju merah ini hanyalah mengutamakan bagaimana untuk menyanjung, mempertahan dan memperlihatkan seolah-olah Najib terus mendapat sokongan rakyat dan sanggup mengenepikan segala asas kemajmukan dalam negara.
Mereka sedar Najib kini dalam keadaan tersepit dan memerlukan segala ruang sokongan untuk mempertahankan kedudukannya.
Najib pula, dengan kedudukan yang dimilikinya sebagai Perdana  Menteri, terlihat sedia memberi apa saja ganjaran kepada sesiapa yang paling menonjol membelanya.
Beliau bukan saja sanggup membesarkan jumlah menteri kabinetnya kepada seramai 37 orang dan meletakkan sehingga 12 menteri di Jabatan Perdana Menteri, malah pemimpin seperti Salleh Said Keruak dan Azalina Othman Said pun dijadikan menteri semata-mata kerana kesanggupan tidak henti-henti membela Perdana Menteri, khususnya dalam isu 1MDB dan wang RM2,600 juta.
Di ketika blogger UMNO terkulai lesu dalam membela Najib dan membelasah Tun Mahathir, Salleh berjaya mengambil kesempatan hanya melalui penonjolan tulisan dalam blognya dengan tetap melihat Najib sebagai pemimpin suci murni dan akhirnya terus dilantik ke kerusi kanan dalam kabinet.
Begitu juga dengan Azalina,  tangannya menggeletar geram apabila digugurkan oleh Najib pada 2009 ketika berbual dengan seorang kenalannya, tetapi telah berjaya menganggotai kabinet semula melalui usaha tidak henti-hentinya bersuara mempertahan dan membela Najib.
Selepas himpunan baju merah
16 September
 ini, siapa pula bakal dilantik jadi menteri agaknya?
Jika sudah mencatat sejarah meletakkan 12 menteri di Jabatan Perdana Menteri dan melantik segala macam penasihat bertaraf menteri untuk sekian ramai yang sudi mengampu dan membodeknya, tentulah tiada masalah untuk Najib menambah seorang dua anggota baru atau menjadikan jumlah kabinetnya lebih berganda lagi.
Adakah  kali ini giliran Abd Rauf, Annuar Musa atau Jamal Mohd Yunus pula bakal menerima habuannya? (SH
11/09/2015
)

0

0

votes
Article Rating
Kongsikan artikel ini


HIMPUNAN BAJU MERAH MULA CELARU, LEBIH BAIK BATALKAN SAJA!!

Beberapa hari sebelum himpunan baju merah
pada 16 September
 ini, kecelaruan mula berlaku di sana sini dan sesama mereka yang terlibat dengannya.
Gabungan NGO-NGO Melayu yang diketuai oleh Jamal Mohd Yunus tetap mahu berarak dengan baju merah melalui beberapa kawasan di Bukit Bintang sebelum menuju ke destinasi akhir di Padang Merbok.
Pesaka yang dipilih sebagai penganjur pula hanya mahu berkumpul di Padang Merbok. Mereka juga tidak menetapkan sebarang tema warna kepada peserta, boleh berbaju merah, hitam atau apa saja.
Malah, Pesaka mengatakan baju merah bukanlah sebahagian daripada mereka.
Mungkinkah nanti himpunan
16 September
 itu menjadi berbelang-belang warnanya? Tak kelakar ke?
Lalu, di mana kesepakatan dan solidaritinya?
Pesaka turut tidak meletakkan sebarang sasaran jumlah kehadiran, tetapi Jamal mengatakan pihaknya akan mengumpul seramai 30 ribu peserta bagi tujuan itu.
Kenapa hanya 30 ribu? Mana angka yang diwar-warkan dulu kononnya sejuta peserta, 500 ribu, 300 ribu dan sebagainya?
Kalau nak lawan Bersih 4 dan menunjukkan sokongan kepada Najib Razak, bukankah jumlah yang munasabah ialah sekurang-kurangnya 500 ribu?
Jika tidak, malulah Pahlawan Bugis!!
Dalam pada itu, walaupun UMNO melalui Setiausaha Kerjanya, Abd Rauf Jusoh akhirnya mengakui penglibatan parti itu dalam mengerahkan kehadiran ahli-ahli UMNO seluruh negara ke himpunan tersebut, banyak pihak jelas tidak bersetuju dengannya.
Pakar sejarah, Dr Ramlah Adam nyata tidak senang dengan himpunan baju merah yang dirancang itu manakala adik Najib, Nazir Razak  pula mengatakan beliau akan meraikan kepelbagaian serta tidak akan berbaju merah sempena sambutan Hari Malaysia itu nanti.
Tun Mahathir, Rafidah Aziz dan ramai lagi semuanya juga tidak setuju.
Pemimpin komponen BN lagi tidak setuju dengan himpunan baju merah yang lebih bercorak perkauman dan hanya melibatkan satu-satu kaum saja serta dalam masa yang sama ingin menunjukkan kekuatan kepada kaum yang lain.
Dengan ini kebarangkalian untuk BN lebih menjarak daripada pengundi bukan Melayu selepas himpunan baju merah ini adalah paling mungkin sekali.
Dalam negara berbilang kaum, tiada sebarang himpunan melibatkan kaum patut dibenarkan. Jika ia berlaku, reaksi daripada kaum lain akan muncul selepasnya dan akhirnya semua kaum akan bebas berarak di jalan-jalan sepanjang masa untuk menuntut dan memperjuangkan hak mereka.
Apa jadi akhirnya?
Sudah tentu keharmonian dan kedamaian sesama rakyat akan terjejas. Hubungan dengan jiran tetangga daripada kaum lain dan kemesraan dengan rakan berbilang bangsa serta pergaulan anak-anak di sekolah pastinya tidak seharmoni dulu lagi.
Semuanya akan rosak binasa.
Sebelum api ini memusnahkan segala-galanya, adalah lebih baik Najib Razak mengambil tindakan mengeluarkan arahan membatalkan saja himpunan
pada 16 September
 ini.
Meskipun pada awalnya Najib mengatakan tiada halangan dan tidak melarang ahli-ahli UMNO menghadirinya, mungkin kerana merasakan ia untuk memberi sokongan kepadanya, lebih terpuji jika Najib segera menarik balik semua itu.
Sudah cukup isu 1MDB, derma RM2,600 juta dan isu Altantuya yang timbul kembali kian menghakis sokongan rakyat terhadapnya, himpunan baju merah ini juga tidak menyumbang apa-apa keuntungan atau bonus tambahan kepadanya.
Tidak seperti Bersih 4 yang ada asas perjuangannya, himpunan baju merah hanyalah medan pembodek dan pengampu mempamerkan aksinya sambil memasang angan-angan untuk mengaut laba diri sendiri sahaja.
Sekali lagi, demi keharmonian dan semangat Hari Malaysia, lebih baik Najib batalkan segera, setidak-tidaknya dapat juga menjimatkan lebihan derma RM2,600 yang masih disimpannya!! (SH 13/09/2015)

0

0

votes
Article Rating
Kongsikan artikel ini


PEMIKIR TOLAK HIMPUNAN BAJU MERAH

Pertubuhan Pemikir Agenda Watan Malaysia atau Pemikir, sebuah NGO yang dianggotai oleh tokoh-tokoh penting yang pernah berjasa dalam dunia politik dan sektor awam negara, turut tampil menolak perhimpunan baju merah yang dirancang
pada 16 September
 ini.
Presiden Pemikir, Aziz Yassin berkata, pihaknya menolak perhimpunan tersebut kerana ianya akan menghancurkan keharmonian rakyat dan perpaduan kaum yang sudah terjalin dengan baik dalam negara selama ini.
Apatah lagi, tegas beliau, dengan kedudukan orang-orang Melayu yang rapuh sekarang ini, himpunan tersebut tidak membawa sebarang kebaikan atau nilai tambah kepada sesiapa.
Oleh yang demikian, tambahnya, masa depan orang-orang Melayu dari segi kedudukan, maruah dan harga dirinya harus diperjuangkan dalam bentuk yang lain dan bukannya melalui perhimpunan baju merah tersebut.
Dengan pendirian Pemikir ini, bermakna satu lagi suara yang mesra dengan UMNO dan BN telah tampil menyatakan bantahan terhadap himpunan baju merah yang dirancang untuk diadakan di beberapa tempat di sekitar Bukit Bintang sempena sambutan Hari Malaysia,
16 September
 ini.
Selain Aziz Yassin yang merupakan abang kepada Timbalan Presiden UMNO, Muhyiddin Yassin sebagai Presidennya, Pemikir turut dianggotai oleh Sabbaruddin Chik, Sanusi Junid, Osu Sukam, Dr. Afifuddin Omar, Azmi Khalid, Musa Hasan, Abu Talib Othman, Salahuddin Mohamad, Dr Ibrahim Saad dan ramai lagi.
Sebelum ini Tun Mahathir Mohamad, Rafidah Aziz, Dr Ramlah Adam dan beberapa tokoh lain turut menolak penganjuran himpunan baju merah yang temanya bertukar-tukar daripada “himpunan Melayu bangkit” kepada “himpunan Melayu bersatu” dan akhirnya menjadi  “himpunan rakyat bersatu”.
Rata-rata rakyat juga menolak himpunan baju merah ini kerana ia dilihat tidak mempunyai tujuan khusus untuk negara, melainkan untuk menzahirkan sokongan terhadap Najib semata-mata sebagai reaksi kepada suara penolakan terhadapnya yang kian bergema dalam himpunan Bersih 4, baru-baru ini.
Dalam himpunan Bersih 4 di sekitar Dataran Merdeka selama 34 jam pada 29 dan 30 Ogos lalu yang dihadiri kira-kira 500 ribu peserta, selain menuntut pilihanraya dan ekonomi yang bersih, peserta juga menuntut perletakan jawatan Najib yang disifatkan gagal menjelaskan dengan jujur wang RM2,600 juta yang mengalir masuk ke dalam akaun peribadinya.
Pada 16 September
 ini, himpunan baju merah anjuran Gabungan NGO-NGO Melayu merancang untuk berarak daripada beberapa tempat di sekitar Bukit Bintang dan
Jalan Petaling menuju ke Padang
 Merbok di mana di situ mereka  akan bergabung dengan perhimpunan lain yang dianjurkan oleh Pesaka, sebuah pertubuhan silat yang dipimpin oleh Ali Rustam.
Bagaimanapun, himpunan anjuran Pesaka tidak menetapkan sebarang tema warna dan peserta juga tidak dibekalkan dengan baju T yang khusus. Bermakna sesiapa saja boleh datang dengan warna dan pakaian  kegemaran serta pilihan masing-masing.
Bagaimanapun Pesaka masih menunggu kelulusan permit daripada pihak berkuasa seperti polis dan DBKL untuk himpunan tersebut, tetapi berjanji akan membatalkannya jika tidak mendapat kebenaran daripada kerajaan.
Namun demikian, peserta baju merah dipercayai akan meneruskan perarakan serta himpunan sebagaimana yang dirancang, tidak kira sama ada mendapat kebenaran atau sebaliknya.
Melalui suara bantahan yang semakin kedengaran sekarang, persoalannya ialah apakah kerajaan dan Perdana Menteri, Najib Razak tidak terasa getarnya denyut nadi suara rakyat ini? ( SH 13/09/2015)

0

0

votes
Article Rating
Kongsikan artikel ini


KETIKA PESERTA TURUN SAMBIL MENELAN ASAP JEREBU, SIAPA PEMIMPIN UMNO
BAKAL IKUT SERTA?

Himpunan aman rakyat bersatu atau baju merah
pada 16 September
 ini sudah pun mendapat kelulusan daripada pihak polis berikutan Persatuan Silat Kebangsaan atau Pesaka telah diberi kebenaran oleh DBKL untuk menggunakan Padang Merbok bagi tujuan tersebut.
Ketua Polis Negara, Khalid Abu Bakar berkata, walaupun beliau tidak bersetuju dengan demontrasi tetapi perhimpunan
16 September
 ini tetap akan dibenarkan kerana sudah memenuhi kriteria di bawah Akta Perhimpunan Aman.
Beliau juga memberi jaminan akan mengerahkan anggota polis yang secukupnya untuk mengawal bagi memastikan keselamatan semua orang yang menghadiri perhimpunan itu.
Bagaimanapun kelulusan ini difahamkan tidak termasuk perarakan berbaju merah yang dikendalikan oleh Gabungan NGO-NGO Melayu yang bermula di beberapa tempat di sekitar Bukit Bintang dan
Jalan Petaling sebelum turut berkumpul di Padang
 Merbok sebagai destinasi akhirnya.
Perarakan baju merah ini menimbulkan kebimbangan banyak pihak, termasuk semua parti komponen BN kerana ia dibimbangi boleh mencetuskan huru-hara dan menjadikan hubungan kaum yang tidak selesa dalam negara.
Di Kota Bharu, Kelantan semalam telah berlaku provokasi menjelang himpunan baju merah di mana patung Lim Kit Siang dan Lim Guan Eng dibakar di dalam satu majlis yang dihadiri oleh Fatmi Che Salleh, Ketua UMNO bahagian tersebut yang juga bekas Setiausaha Politik Najib.
Dalam masa yang sama, Menteri Wilayah Persekutuan, Tengku Adnan Tengku Mansor turut mengajak seluruh rakyat menghadiri perhimpunan
pada 16 September
 ini bagi menzahirkan sokongan kepada kerajaan dan para pemimpinnya.
Ini kerana, katanya, perhimpunan itu ialah sebagai satu cara untuk rakyat meluahkan rasa cinta dan sayang kepada negara.
Namun demikian, beliau yang lebih dikenali dengan Ku Nan menyatakan tidak dapat menghadiri perhimpunan itu kerana bertembung dengan acara lain yang sudah diatur lebih awal.
Najib Razak dikhabarkan turut tidak  menghadirinya kerana sudah berlepas untuk satu program di London pada tarikh
16 September
 itu dan kemudian terus ke New York untuk menghadiri Persidangan PBB.
Timbalan Perdana Menteri, Ahmad Zahid Hamidi dan lain-lain pemimpin UMNO dan kerajaan juga masih belum kedengaran janji mereka untuk menghadiri perhimpunan itu yang tujuan besarnya ialah untuk menyatakan sokongan kepada Najib dan kerajaan yang sedang dipimpinnya.
Habis, siapa pemimpin UMNO dan kerajaan yang hadir nanti? Adakah Zahid? Hishammuddin? Khairy Jamaluddin? Yang lain-lain?
Pemimpin yang sudah terbuang, Muhyiddin Yassin dan Shafie Apdal, adakah teringin untuk datang sama?
Berapa ramai menteri yang akan menunjukkan muka agaknya?
Apakah hanya yang menyokong saja perlu hadir sedangkan pihak yang disokong langsung tidak perlu memunculkan diri mereka?
Kenapa sehingga ini tiada kerahan kepada pemimpin untuk menghadirinya?
Berapa ramai Ketua UMNO bahagian yang sanggup datang daripada 191 jumlah semuanya di seluruh negara?
Apakah hanya peserta daripada golongan marhaen dan gurkha saja yang dikerah hadir sambil menelan asap jerebu, manakala semua pemimpin tertinggi UMNO dan kerajaan hanya berehat dan bersantai di acara lain dalam dewan tertutup dan berhawa dingin?
Atau sebenarnya ramai pemimpin UMNO yang takut menghadiri perhimpunan baju merah ini kerana bimbang akan dihukum oleh pengundi bukan Melayu dalam pilihanraya umum nanti?
Tidak seperti Bersih 4 di mana pemimpin utama semua partinya menghadirkan diri, mungkinkah dalam perhimpunan baju merah ini, hanya penyokong saja yang bersungguh hati?
Bukankah lebih gah jika semua menteri dapat menghadirinya, walaupun jumlah pesertanya tidak dapat mencecah 500 ribu sebagaimana Bersih 4 yang lalu? (SH 14/09/2015)

0

0

votes
Article Rating
Kongsikan artikel ini


CORETAN MELAYU SEMPENA HARI MALAYSIA

(Tulisan tanpa nama ini dikirimkan oleh seseorang kepada saya, tetapi ada bahagian tertentu yang saya tambah dan ada juga yang dirasakan tidak sesuai, saya padamkannya. Sempena sambutan Hari Malaysia tahun ini dan di ketika yang sama ada pula di kalangan kita mahu berpesta Melayu dengan baju merahnya, tulisan ini mungkin baik untuk renungan kita bersama)
Yang Dipertuan Agong Melayu…
Raja-Raja  Melayu…
Gabenor-Gabenor Melayu…
Gabenor Bank Negara Melayu…
Perdana Menteri Melayu…
Menteri Kewangan Melayu…
Menteri Pendidikan Melayu…
Menteri Pertahanan Melayu…
Menteri Dalam Negeri Melayu…
Menteri Komunikasi dan Multimedia Melayu…
Menteri Belia dan Sukan Melayu…
Menteri Perumahan dan Kesejahteraan Bandar Melayu…
Menteri Kemajuan Luar Bandar Melayu…
Menteri Besar dan Ketua Menteri hanya seorang bukan Melayu…
Bak kata mudah…Menteri dan Timbalan Menteri majoritinya adalah  Melayu…
Ketua Hakim Negara Melayu…
Peguam Negara Melayu…
Ahli-Ahli Parlimen majoriti Melayu…
ADUN-ADUN majoriti Melayu…
Kabinet kerajaan Persekutuan 95% Melayu…
Exco-Exco Kerajaan Negeri juga  95% Melayu…
Ketua Polis Di Raja Malaysia Melayu…
Panglima Angkatan Tentera Melayu…
Ketua agensi-agensi kerajaan Melayu…
Ketua-ketua jabatan Melayu…
Pegwai-pegawai daerah Melayu…
Ulama dan mufti 100% Melayu…
Penghulu-penghulu 95% Melayu…
Ketua-ketua kampung 90% Melayu…
Pengerusi dan ahli JKKK 95% Melayu…
Profesor 90% Melayu…
Guru Besar 95% Melayu…
Guru kecil  90% Melayu…
Ustaz-ustaz 99% Melayu..
Ustazah-ustazah pun 99% Melayu…
Hampir 65 peratus penduduk Malaysia Melayu…
Agama rasmi persekutuan Islam dan majoriti penganutnya adalah Melayu…
Melayuu…ohh Melayu…
Yang bagi  Singapura kepada Lee Kuan Yew adalah Melayu…
Serah Pulau Batu Putih kepada Singapura Melayu…
Serahkn tanah KTM dari Bukit  Cagar mengunjur ke Woodland Melayu…
Serahkan tanah tinggi Genting kepada Cina pemimpin Melayu…
Tanah rezab Melayu daripada 3 juta ekar kini tinggal 1.5 juta ekar angkara pemimpin Melayu…
Jual air Johor murah kepada Singapura pemimpin Melayu…
Saham-saham Melayu daripada 52 bilion kini hanya tinggal 2 bilion  perbuatan pemimpin Melayu…
Melayu tipu Melayu…
Anwar Ibrahim Melayu…
Azizan Abu Bakar Melayu…
Saiful Bukhari Melayu…
Yang aibkan Melayu adalah juga Melayu…
Yang sibuk hal peribadi mereka 1Malaysia Melayu…
Yang bela Saiful peguamnya Melayu…
Yang tak dapat fikir perkara betul, Melayu…
Yang fikir sentiasa betul walau salah, Melayu…
Yang buat hutang negara mencanak lebih 700 bilion pemimpin Melayu…
Yang tak bayar royalti minyak kepada Kelantan pemimpin Melayu…
Walhal majoriti rakyat Kelantan Melayu…
Yang teraniaya Melayu…
Yang menganiaya pun Melayu…
Yang suka Melayu naif otaknya Melayu…
UMNO dulu, kini dan selamanya parti Melayu…
PAS parti Islam didokong oleh majoriti Melayu…
BN 13 gabungan parti hanya  UMNO yang Melayu…
PR sekadar tiga parti parti, tapi semuanya ada Melayu…
Parti Amanah baru nak tubuh menambah lagi parti Melayu…
Malaysia adalah  tanah Melayu…
Melayu nomad di tanah Melayu…
Melayu terpinggi di bumi Melayu…
Melayu makin layu…tapi Cina juga yang dipersalahkan oleh Melayu..
Melayu…Melayu…(SH 16/09/2015)

0

0

votes
Article Rating
Kongsikan artikel ini


IMEJ SEDERHANA NEGARA TERCEMAR, BANYAK KEDAI CINA TUTUP KERANA HIMPUNAN
BAJU MERAH

Selama ini apa yang kita dengar hanya peniaga-peniaga kaum Cina di Jalan Petaling saja telah bersetuju untuk menutup perniagaan mereka selama sehari pada 16 September untuk mengelakkan kejadian yang tidak diingini sekiranya bertembung dengan peserta himpunan baju merah pada hari tersebut.
Tindakan mereka menutup perniagaan itu boleh dianggap tindakan terpuji kerana peserta himpunan baju merah kelihatan mula meniupkan api perkauman serta menyebarkan kata-kata berbaur ancaman melalui perhimpunan tersebut.
Ia bukan saja diserlahkan melalui warna merah yang boleh membawa makna pergaduhan tetapi juga melalui sebutan perkataan “tanah tumpahnya darah” serta imej orang bersilat dalam poster-posternya.
Semua itu, ditambah dengan rancangan asal untuk berhimpun di kawasan perniagaan orang Cina iaitu Bukit Bintang dan Jalan Petaling, ia tentu saja suatu bentuk provokasi perkauman dan ingin menunjukkan kekuatan.
Kesanggupan peniaga Cina menutup kedai menunjukkan mereka bukanlah ingin mencari gaduh dengan sesiapa, sebaliknya hanya mahu mencari wang dan berniaga saja di negara ini.
Kehadiran kaum Cina yang lebih ramai dalam himpunan Bersih 4 tidak boleh dianggap berunsur perkauman kerana sentimen sesuatu kaum tidak pernah dimarakkan, malah tuntutan yang dibuat juga adalah untuk kepentingan negara.
Tun Mahathir Mohamad juga mengakui Bersih 4 dihadiri pelbagai kaum, manakala himpunan baju merah esok tidak langsung memperjuangkan kepentingan orang-orang Melayu.
Maka, memberi reaksi bersifat perkauman terhadap Bersih 4 adalah tidak masuk akal sama sekali. Isu dalam Bersih 4 ialah Najib Razak yang terlalu banyak masalah dan bukan berkaitan batang tubuhnya yang berdarah Melayu.
Tetapi sebenarnya bukan peniaga di Jalan Petaling saja yang akan menutup perniagaan mereka, malah banyak kedai-kedai di beberapa pusat membeli belah juga akan berbuat demikian pada hari esok, 16 September.
Hari ini saya sempat mengunjungi empat pusat membeli belah di sekitar Kuala Lumpur yang kedudukannya tidak berapa jauh dari Padang Merbok dan berhampiran dengan laluan peserta baju merah mula berkumpul esok.
Sebagaimana yang dihebahkan melalui media, empat tempat telah dipilih sebagai kawasan berkumpul sebelum peserta baju merah menuju ke Padang Merbok iaitu PWTC, Masjid Wilayah, Masjid Negara dan Kompleks Kraftangan di Jalan Raja Chulan.
Tujuan saya menghabiskan masa mengunjungi empat pusat membeli-belah itu ialah untuk mendapatkan respon dan mengetahui sama ada perniagaan kaum Cina akan berjalan seperti biasa atau turut ditutup sebagaimana yang diambil oleh rakan-rakan mereka di Jalan Petaling.
Rata-rata peniaga Cina yang ditanya mengatakan mereka tidak gembira dengan perkembangan  menjelang 16 September ini kerana ia menjejaskan keharmonian dan perpaduan di kalangan rakyat.
Hari ini semua mereka kelihatan menjalankan perniagaan seperti biasa dengan pengunjung dari pelbagai bangsa keluar masuk kedai tanpa membawa sentimen kepartian bersama diri masing-masing.
Namun sempena Hari Malaysia esok, ada yang cuba membawa nilai berbeza kepada negara ini.
“Lagi pun kita cuma mahu cari makan saja dan kita juga ramai kawan-kawan orang Melayu,” ujar seorang pekedai yang ditemui.
Bagaimanapun, sebagai jalan berhati-hati dan untuk mengelakkan kejadian tidak diingini yang mungkin berlaku, mereka memilih untuk menutup kedai pada hari esok dan sanggup rugi meniaga selama sehari.
Dalam berbual-bual itu didapati ada peniaga yang menutup kedai atas kerelaan sendiri dan ada juga yang berbuat demikian kerana mematuhi arahan persatuan yang menaungi mereka.
“Tetapi bukan semua kedai orang Cina yang ditutup esok, masih ada yang dibuka macam biasa,” kata seorang peniaga yang lain pula.
“Yang ada persatuan, lebih banyak yang tutuplah,” tambahnya lagi.
Dipercayai bukan pekedai di empat pusat membeli belah yang saya kunjungi saja akan menutup kedai mereka, malah kedai-kedai di tempat lain sekitar Kuala Lumpur, sama ada dalam kompleks atau di tepi-tepi jalan, akan turut berbuat demikian.
Kepada pelancong luar yang melihat penutupan kedai ini semata-mata kerana peniaga Cina bimbang dengan ancaman daripada himpunan baju merah yang bercirikan perkauman, sudah tentu ia memberi imej yang tidak baik bagi negara.
Imej sederhana yang dilaung-laungkan Najib turut tidak berguna lagi dengan perkembangan ini.
Seorang pengurus cafe di sebuah pusat membeli belah terkenal di Bukit Bintang pula berkata, beliau diberitahu ramai pelancong asing turut meninggalkan kawasan itu mulai semalam dan hari ini untuk pergi keluar daripada Kuala Lumpur dalam sehari dua ini bagi mengelakkan sesuatu yang tidak diingini yang mungkin berlaku dalam demonstrasi baju merah.
Berbeza dengan himpunan Bersih 4 baru-baru in di mana oleh kerana ia melibatkan semua kaum dan ramai pelancong asing turut berada bersama-sama sambil merakam gambar dan video, himpunan baju merah sebaliknya menimbulkan lebih kebimbangan kepada mereka.
Malah, kiranya pelancong asing sedar himpunan baju merah ini antara tujuannya ialah keinginan mempertahankan seolah-olah perbuatan seorang pemimpin menerima wang RM2,600 juta adalah halal dan dibenarkan, maka imej sederhana dan Islamnya negara kita jauh lebih memalukan lagi. (SH 15/09/2015)

0

0

votes
Article Rating
Kongsikan artikel ini


HIMPUNAN BAJU MERAH – BOLEHLAH SEKADAR UNTUK GELI-GELI BUAT PERDANA
MENTERI!

Pertanyaan paling banyak diajukan mengenai himpunan baju merah di Padang Merbok petang semalam itu berapakah angka sebenar jumlah peserta yang menghadirinya?
Ahli Parlimen Ketereh, Annuar Musa mengumumkan kehadiran ialah 250 ribu peserta.
Pengerusi Perhubungan UMNO Selangor, Noh Omar  mengatakan kehadiran peserta seramai 200 ribu orang.
Persatuan Silat Kebangsaan atau Pesaka juga mengatakan kehadiran ialah 200 ribu orang.
Presiden Persatuan Veteran Tentera, Ali Baharom atau Ali Tinju menyatakan kehadiran berjumlah 500 ribu orang.
Seorang  jurucakap di ibu pejabat UMNO pula menganggarkan kehadiran sekurang-kurangnya 150 ribu orang.
Jadi, mana satu yang betul?
Sebelum itu, harus disedari bahawa Padang Merbok tidaklah sebesar mana keluasannya. Ia mungkin sama atau lebih besar sedikit daripada saiz sebuah padang bolasepak saja. Kawasan jajaran atau tepi padangnya juga tidak seberapa.
Seorang rakan yang pernah bekerja di DBKL memberitahu, muatan Padang Merbok yang sebenar adalah antara 40 hingga 45 ribu orang saja, itu pun jika disusun padat berhimpit-himpit lebih kurang macam ikan dalam tin sardin.
Saya juga menghubungi dua tiga rakan yang turut hadir di Padang Merbok dan masing-masing memberitahu jumlah peserta antara 50 ribu hingga 70 ribu orang ramainya.
Saya tidak lupa menghubungi seorang wartawan yang bertugas di Padang Merbok dan diberitahu kehadiran peserta adalah antara 40 ribu hingga 45 ribu orang saja.
Wartawan tersebut juga memberitahu, berdasarkan perbualannya dengan seorang anggota polis yang bertugas, beliau dimaklumkan angka kehadiran berdasarkan jangkaan pasukan keselamatan adalah di bawah 50 ribu orang.
Angka rasmi polis Kuala Lumpur yang dikeluarkan lewat malam tadi menyebut kehadiran baju merah ialah 35 ribu.
Maka, di mana datangnya angka 500 ribu, 250 ribu, 200 ribu dan 150 ribu itu?
Katalah kita ambil angka paling tinggi iaitu 70 ribu orang sebagaimana yang diberi oleh salah seorang rakan saya tadi, ianya bukan saja jauh lebih kecil daripada kehadiran 500 ribu dalam Bersih 4, malah tidak melebihi pun jumlah penonton bolasepak di Stadium Bukit Jalil untuk menonton aksi Safee Sali, Safiq Rahim, Apek dan lain-lain pemain kebangsaan yang biasanya sekitar 100 ribu orang.
Maknanya, himpunan baju merah yang tujuan besarnya ialah untuk menyokong dan mempertahankan Najib tidaklah sehebat mana kejayaannya. Menandingi jumlah penonton bolasepak pun tak terdaya.
Itu pun kehadiran dalam himpunan baju merah ini rata-ratanya diangkut entah dari mana-mana datangnya. Tidak seperti Bersih 4 yang mana kehadiran peserta adalah secara sukarela dan kerana gerak hati, di sepanjang
jalan berhampiran Padang
 Merbok, Masjid WP, Masjid Negara dan PWTC, sejak pagi tadi penuh dengan beratus buah bas daripada pelbagai negeri.
Ini bermakna kehadiran peserta adalah kerana diangkut, dihadiahkan baju T percuma, diberi makan dan sedikit elaun atau wang poket. Dalam Bersih 4 tidak terlihat walau sebiji bas sewa atau bas sekolah pun berhampiran Dataran Merdeka.
Sesetengahnya pula, terutama makcik-makcik Felda, mungkin tidak dimaklumkan pun tujuan kedatangan mereka ialah untuk menghadiri himpunan baju merah, sebaliknya hanya diberitahu mengenai lawatan singkat atau jalan-jalan ke Kuala Lumpur saja.
Tetapi kepada penganjur, orang-orang tertentu yang berucap berapi-api di atas pentas atau mereka yang dapat bercakap terus dengan Najib selepas ini, kehadiran dalam himpunan baju merah ini sudah memadai untuk dibuat geli-geli atau bahan melobi bagi mengkhayalkan Perdana Menteri.
Sama ada jumlahnya tidak dapat menandingi kehadiran Bersih 4, lebih kecil daripada penonton bolasepak, tidak memadai dengan jumlah ahli UMNO seramai 3 juta atau sebagainya, tidaklah penting bagi mereka.
Sebab itu lain pengampu lain angkanya. Ada yang 500 ribu, 250 ribu, 200 ribu dan 150 ribu.
Yang penting ialah telinga Najib dapat ditiupkan sehingga geli dengan nyanyian lagu  syurga dan jumlah kehadiran serta semangat para peserta himpunan akan digambarkan seolah-olah sudah memadai untuk membuatkannya terus bertahan di Seri Perdana sehingga bila-bila.
Kemudian akan disusulilah dengan mengajukan permintaan atau mengharapkan Perdana Menteri memberi apa-apa saguhati. Yang timbalan menteri mengharapkan jadi menteri, yang ahli parlimen atau bekas menteri mendambakan dilantik semula atau dijadikan pengerusi mana-mana agensi.
Ketua UMNO bahagian pula mengharapkan dilantik senator, diberi projek, permit dan sebagainya.
Pengerusi NGO-NGO pula tentunya berharap mendapat bantuan kewangan atau diberi projek segera untuk memudahkan terus bergerak dan bersuara.
Meriahlah Najib selepas ini dikunjungi dan dicium tangannya oleh mereka yang berhajat tadi. Inilah masanya menahan lukah di pergentingan dan mengambil kesempatan di ketika Najib dalam kesempitan.
Habis, orang-orang Melayu dapat apa melalui himpunan baju merah ini? Apakah semua 15 tuntutan yang diminta akan dipenuhi oleh kerajaan?
Jawapannya, Melayu tidak dapat apa-apa dan tiada tuntutan yang akan diambil serius oleh kerajaan.
Malah disebabkan api perkauman yang ditiupkan melalui himpunan baju merah ini akan menyebabkan Najib terpaksa mengeluarkan macam-macam belanja, peruntukan dan skim kemudahan kepada pelbagai  kelompok pengundi bukan Melayu dengan harapan mereka terus bersama kerajaan dalam pilihanraya akan datang.
Itulah gaya politik Najib selama ini. (SH
17/09/2015
)
Sepanjang jalan di sekitar Padang Merbok penuh dengan bas daripada pelbagai negeri yang menunjukkan peserta adalah didatangkan khas untuk himpunan baju merah ini.
Tidak seperti Bersih 4 yang tidak diberikan permit tetapi berlangsung dengan aman, himpunan baju merah walaupun diberikan permit tetapi tetap berlaku pertembungan dengan pihak polis.
Kehadiran peserta baju merah tidak dapat menandingi jumlah Bersih 4 yang lalu.
Jumlah kehadiran peserta himpunan baju merah berdasarkan penilaian pihak polis KL ialah 35 ribu saja.

0

0

votes
Article Rating
Kongsikan artikel ini


YANG BERMASALAH DAN PUNCA SEGALA MASALAH IALAH NAJIB, BUKAN CINA

Apakah sebetulnya masalah sebenar  dalam negara kita sekarang ini?
Satu-satunya sebab himpunan baju merah diadakan ialah untuk mempertahankan kedudukan Perdana Menteri, Najib Razak yang sedang bermasalah. Tidak perlu dihuraikan lagi apa sebenarnya masalah Najib ssjak dulu hingga kini kerana seluruh dunia sudah memperkatakannya.
Masalah Najib tidak saja ditulis di media-media antarabangsa dan diterbitkan dalam bentuk rencana video untuk siaran televisyen, tetapi juga sudah menjadi fokus utama forum di peringkat antarabangsa.
Daripada UMNO jadi bergolak sekarang dan kemudian muncul pelbagai himpunan untuk menyatakan sokongan terhadapnya, kini masalah Najib sudah bertukar menjadi beban kepada negara pula.
Hanya kerana ingin mempertahankan Najib, hubungan kaum sudah jadi retak dan tidak seharmoni dulu lagi. Semuanya kerana perhimpunan baju merah yang bercorak perkauman dan menghina kaum lain telah dibenarkan berlaku seolah-olah penolakan terhadap Najib adalah berasaskan kehendak satu-satu kaum saja.
Hello…sedarlah bahawa orangramai menolak dan ingin menyingkirkan Najib bukan kerana bangsa dan keturunannya, tetapi disebabkan perangai dan kepimpinannya yang tidak boleh diterima lagi.
Daripada 2009 sehinggalah sekarang, melalui satu demi satu masalah yang timbul, tiada sedikit habuk pun kebencian dan rasa menyampah rakyat terhadap Najib berpunca daripada kedudukannya sebagai seorang yang berbangsa Melayu.
Lihatlah kembali satu demi satu masalah yang timbul berkaitan Najib, adakah disebabkan darah Melayunya atau onar kepimpinannya?
Jadi, apa kena mengena dengan maruah Melayu, Melayu bangkit, melakukan keganasan  dan kemudian ingin hak memiliki tapak berniaga di Jalan Petaling diselitkan dalam himpunan baju merah yang pada asasnya hanya untuk mempertahankan Najib?
Kenapa baru sekarang tapak berniaga di Jalan Petaling hendak dihebohkan?
Siapa yang jadi kerajaan dan agensi mana yang mengeluarkan lesen perniagaan di Jalan Petaling itu?
Jangan lupa juga tanya dengan Najib, sejak menjadi Perdana Menteri, kenapa Jalan Petaling antara tempat yang paling kerap dilawatinya?
Selain itu, bukankah kawasan perniagaan Cina itu sudah lama muncul dan ada di seluruh dunia pun? Kenapa hanya di ketika Najib hampir lemas sekarang  baru tuntutan mahu meniaga di Jalan Petaling ini digegak-gempitakan dan tidak sejak dulu lagi?
Tetapi dengan berlakunya himpunan baju merah dan keganasan yang dicetuskan di Jalan Petaling, keharmonian kaum dalam negara kita boleh dikatakan sudah hancur dan musnah. Ia menjadi lebih buruk kerana di sebalik semua kemusnahan itu tersembunyi segala isu berkaitan Najib di dalamnya.
Jika bukan Najib sebagai Perdana Menteri, tiada pembaziran, tiada kemewahan, tiada karenah isterinya yang berlebih-lebihan, tiada skandal 1MDB dan tiada derma RM2,600 juta yang sehingga kini tidak mampu dijelaskannya, mungkin semua yang berlaku sekarang tidak terjadi di depan mata kita.
Bersih 4 jelas tidak bercorak perkauman dan semua bangsa kelihatan menghadirinya. Tuntutannya juga untuk kepentingan semua kaum, tetapi kenapakah reaksi balasnya melalui himpunan baju merah dialihkan kepada Melayu bangkit, maruah Melayu, Melayu tercabar dan sebagainya?
Orang Melayu juga ramai yang mahukan Najib berundur. Orang Cina menolak Najib kerana mahu menggantikannya dengan pemimpin Melayu yang lain dan orang Melayu juga menolak Najib kerana inginkan tokoh Melayu lain menggantikannya.
Pernahkah kita dengar jika Najib disingkirkan, pemimpin Cina sebagai gantinya?
Maka, di mana rasisnya menolak dan menyingkirkan Najib itu?
Himpunan baju merah  pada asasnya tidak dapat disembunyikan daripada hakikat untuk menunjukkan sokongan dan mempertahankan Najib Razak semata-mata tetapi telah ditukar corak menjadi perkauman dan Kemelayuan dengan harapan semua Melayu terkaut sama dengannya.
Cubalah dengar apa kata penganjur dan semua pemimpin yang berucap di pentas Padang Merbok tempohari. Semuanya memuji Najib dan mempertahankan seolah-olah beliau masih kuat sokongannya sehingga sesiapa yang memakai pakaian merah pada hari tersebut juga diangggap menyokong Perdana Menteri.
Melayu sebenarnya tiada masalah dengan orang Cina dan begitulah juga sebaliknya. Semua kita saling memerlukan antara satu sama lain sejak dulu lagi. Kita tidak boleh hidup sendirian dan kemajuan seperti sekarang juga tidak mungkin dapat dicapai melalui usaha satu-satu kaum saja.
Peserta himpunan baju merah sendiri bukan saja memerlukan kaum Cina sebagai rakan kongsi, malah menempah baju T, membeli garam, kicap, pisau cukup untuk kegunaan seharian juga mungkin di kedai orang Cina.
Masalah kita dan punca segala masalah kita sebenarnya ialah Najib. Masalah kita tidak sesekali orang Cina dan bukan juga ada kena mengena dengan maruah bangsa kita sendiri.
Buang dan singkirkan punca masalah ini, selesailah semuanya. Tak perlu kalut-kalut dengan ancaman Cina, Melayu bangkit, maruah Melayu, mahukan tapak berniaga di Jalan Petaling dan sebagainya. (SH 18/09/2015)

0

0

votes
Article Rating
Kongsikan artikel ini


MUHYIDDIN: TERUSKAN BERSUARA, KERUSI PERDANA MENTERI MASIH LAGI
TERBUKA!!

Ramai yang menyangka setelah terlepas daripada pemecatan pada mesyuarat MT 9 September lalu, Timbalan Presiden UMNO, Muhyiddin Yassin akan terus berdiam diri atau setidak-tidaknya bertukar menjadi lebih berhati-hati dalam memberikan pandangannya terhadap sesuatu isu.
Ini kerana sebarang komen yang keras, berbeza atau tidak senada dengan pucuk pimpinan parti pasti mudah saja diangkat oleh golongan pembodek dan pengampu Najib Razak sebagai sesuatu yang bertujuan memburuk-burukkan parti.
Ada juga mengatakan Najib sebenarnya hanya menunggu silap sedikit saja daripada Muhyiddin sebagai alasan untuk menyingkirkannya daripada UMNO.
Dalam masa yang sama, jika Najib berhasrat mengenepikan Muhyiddin, tidak kira sama ada memecat atau menggantung keahliannya, ia juga dikatakan pasti mendapat sokongan penuh daripada Ahmad Zahid Hamidi yang ketika ini hanya menjadi Timbalan Perdana Menteri, tetapi belum bertaraf pemimpin nombor dua dalam UMNO.
Namun ternyata kini Muhyiddin tetap sama. Sebagaimana beliau berani bersuara dan berkata benar sehingga jawatannya dalam kerajaan terpelanting sebelum ini, setelah tiada jawatan dan sedang diperhatikan salah serta silapnya, ketakutan untuk menyatakan kebenaran nyata tidak berubah.
Selain bersuara tidak setuju mengenai himpunan baju merah sebelum ini, Muhyiddin juga terus bercakap mengenai 1MDB dan wang derma yang diterima oleh Perdana Menteri.
Kebimbangan Muhyiddin mengenai isu perkauman dalam himpunan baju merah turut mendapat reaksi positif daripada Ketua Pemuda UMNO, Khairy Jamaluddin yang bersetuju agar sebarang provokasi mengenainya hendaklah dihentikan dan tidak seharusnya dibiarkan.
Dalam satu majlis di Pagoh semalam, antara lain Muhyiddin berkata:-
– selagi masih bergelar wakil rakyat dan berjawatan dalam parti, beliau akan terus berkata yang benar demi kepentingan rakyat.
– kena buang sebab berkata benar tidak apa, hidup ini bukan kerana jawatan saja. Kita harus berani bersuara dalam sistem demokrasi berparlimen, jangan simpan dalam hati.
– hasil siasatan 1MDB sepatutnya didedahkan untuk mengetahui siapa yang bersalah berhubung skandal kewangan syarikat tersebut.
– macam 1MDB, SPRM dah siasat, polis dan Bank Negara pun dah siasat, Peguam Negara sepatutnya dah selesai siasat. Kalau ada yang salah, mesti beritahu kepada rakyat.
– jika ada yang salah, mesti ada hukuman atau penjara. Malaysia adalah negara yang ikut undang-undang. Curi wang kena tangkap, curi ayam pun kena tangkap. Semua yang buat jahat kena tangkap, tak boleh biar.
Walaupun tidak menyebut nama sesiapa dalam ucapannya, tetapi sasarannya tidaklah sukar difahami. Mungkin selepas ini jika masih tidak bergerak apa-apa, Muhyiddin akan bersuara lagi mengenai 1MDB yang menjadi kebimbangan ramai itu.
Dan rakyat harapan rakyat serta ahli UMNO peringkat akar umbi secara umumnya ialah mahukan beliau terus bersuara demi kepentingan ramai. Rakyat sebenarnya sudah letih dan muak mendengar suara bodek dan ampu atas sesuatu perkara yang salahnya amat nyata.
Meskipun tidak lagi berjawatan dalam kerajaan, suara Muhyiddin sebagai pemimpin nombor dua dalam UMNO tentunya mampu membuatkan ia lebih didengari berbanding jika orang biasa saja yang bersuara.
Menjadi harapan juga agar selepas ini Muhyiddin lebih memanfaatnya masanya yang banyak terluang untuk turun ke seluruh pelusuk negara mendengar rintihan dan ketidakpuasan hati rakyat mengenai pelbagai isu yang sedang berlaku dalam negara.
Mahu tidak mahu, harus diakui keadaan negara langsung tidak bertambah baik selepas Muhyiddin dipecat dan digantikan dengan Zahid Hamidi. Bukan saja sokongan rakyat tidak bertambah kerana masalah sedia ada yang disebabkan oleh Najib, malah adanya Zahid juga tidak menjadikan keyakinan kepada Najib dan kerajaan menjadi lebih baik.
Sebagaimana yang disebut dalam tulisan sebelum ini, masalah utama kepada negara dan UMNO ialah Najib dan ia sudah terlalu berat untuk dipulihkan oleh mana-mana juga pemimpin.
Lantaran itu, sekiranya menjelang PRU 14, keadaan sokongan rakyat tidak juga bertambah baik dan hari demi hari menjadikan BN lebih mungkin kalah daripada mencipta kejayaan, tidaklah mustahil akhirnya akan muncul desakan daripada UMNO sendiri yang mahukan Najib berundur.
UMNO dan para pemimpinnya hanya mungkin tidak berbuat apa-apa untuk mengundurkan Najib jika mereka lebih rela karam  dan tenggelam bersama Perdana Menteri yang semakin ketara ditolak oleh rakyat jelata.
Ketika itu, sebagai Timbalan Presiden UMNO, tentunya di bahu Muhyiddin yang berani bersuara dan berkata benar inilah disandarkan harapan untuk membawa kejayaan.
Selagi berjuang, kerusi Perdana Menteri sebenarnya tidak pernah jauh daripada jangkauannya. (SH 19/09/2015)

0

0

votes
Article Rating
Kongsikan artikel ini


BERUNDURLAH NAJIB SEBELUM JADI PM ULANG ALIK PEKAN – JLN DUTA –
PUTRAJAYA SAJA!!

Selagi Najib Razak masih kekal sebagai Perdana Menteri, keadaan dalam negara tidak mungkin menjadi lebih baik. Semua petunjuk ketika ini memperlihatkan segala-galanya akan bertambah buruk.
Najib mungkin dilihat berjaya menghalang siasatan di dalam negara terhadapnya melalui beberapa tindakan yang dilakukannya, tetapi penyiasatan di luar negara nampaknya semakin terbuka luas.
Sekurang-kurangnya dua negara iaitu Switzerland dan Amerika Syarikat melalui FBI dilaporkan telah memulakan siasatan terhadap Najib berkaitan 1MDB dan penggubahan wang haram berikutan wang RM2,600 juta yang mengalir masuk ke dalam akaun peribadinya.
Kiranya selama ini kita hanya biasa melihat dalam filem atau televisyen saja bagaimana FBI menjalankan kerjanya, semua itu mungkin akan menjadi kenyataan di depan mata kita tidak lama lagi. Lantas, jika berlaku, ia akan menjadi satu lagi sumbangan Najib kepada rakyat dan negara.
Berdasarkan beberapa laporan yang dibuat oleh Khairuddin Abu Hasan di London, Perancis, Hong Kong dan Singapura sebelum beliau ditangkap, tidak mustahil negara-negara tersebut juga akan membua kertas siasatan yang sama.
Melalui perjalanan masa seminggu dua lagi, tidak menghairankan jika kita akan mendengar negara lain pula mengumumkan mereka akan turut membuka kertas siasatannya terhadap Najib.
Dengan begitu banyak kertas siasatan dibuka di peringkat antarabangsa, moral Najib sejujurnya telah berkecai, bukan saja di mata dunia, bahkan juga dalam pandangan majoriti rakyat Malaysia yang tidak terkelabu dengan dedak yang ditabur di sana sini.
Dalam masa yang sama, Tun Mahathir Mohamad mula membayangkan kemungkinan Najib akan ditangkap jika ke luar negara berikutan yang ingin menyoal-siasatnya kini adalah polis antarabangsa dan bukan lagi dalam kawalan pihak berkuasa dalam negara.
Tidak keterlaluan jika akhirnya Najib tidak berani ke mana-mana lagi di luar Malaysia. Mana-mana polis dunia atau Interpol hanya menunggu beliau berada di luar Malaysia saja untuk menahannya kerana di Malaysia mungkin tidak semudah itu untuk melakukannya.
Jika ditangkap tentu saja memalukan, ketidakberanian pergi ke luar negara juga tidak jauh bezanya. Apalah gunanya menjadi Perdana Menteri sebuah negara yang merdeka kalau ulang aliknya hanyalah antara Pekan, kediaman peribadi di Jalan Duta dan Putrajaya saja.
Tetapi yang lebih memburukkan ialah negara akan terus terperosok ke lembah kehinaan dengan satu demi satu siasatan yang dibuka itu. Sejak merdeka dan sudah ada enam Perdana Menteri sebelum ini, tidak ada sesiapa pendahulu jawatan itu yang pernah memalukan negara sebegini rupa.
Imej kita sebagai negara Islam dan sederhana yang begitu disanjung sebelum ini jadi lebih bermakna lagi dan mengalahkan penurunan nilai mata wang yang sedang berlaku.
Tidak seperti kemerosotan mata wang yang boleh diperbaiki, penyembuh kepada moral negara yang sedang menjunam itu ubatnya hanyalah dengan Najib sedia berhenti daripada jawatannya saja.
Dengan berhenti, bukan saja usaha memulihkan moral negara boleh diperbaiki melalui pemimpin baharu, malah UMNO juga lebih mudah memperbaiki imejnya.
Tidak dinafikan sokongan pemimpin-pemimpin UMNO terhadap Najib ketika ini lebih disebabkan mereka terikat kerana masing-masing sudah menerima habuan daripadanya. Beberapa pemimpin UMNO seperti Shahrir Samad dan Ahmad Maslan yang didakwa menerima wang daripada Najib tidak menafikan perkara itu, bahkan bangga mengatakan “kalau bukan Presiden UMNO tempat meminta bantuan, dengan siapa lagi mahu mendapatkannya.”
Najib juga tidak menafikan mengenai bantuan yang diberikannya atas alasan tidak semua Ketua UMNO Bahagian daripada golongan kaya dan berharta serta sesetengahnya hanyalah merupakan Penolong Pegawai Daerah saja sebelum menceburkan diri dalam politik.
Namun, dalam masa pemimpin UMNO terhutang budi dengan bantuan Najib itu, mereka juga sebenarnya sedang sengsara kerana wang yang diterima bagaikan tidak sepadan dengan beban kemusnahan sokongan rakyat yang sentiasa meningkat dari semasa ke semasa.
Dalam bahasa yang mudah, onar Najib sehingga siasatan dibuka di peringkat antarabangsa, mungkin tidak boleh ke luar negara dan menjadikan sokongan rakyat kian rapuh, telah membuatkan  UMNO dan negara seperti pesakit nazak yang hanya menunggu masa untuk tertanggal nyawanya.
Tidak ada-apa lagi yang boleh diperbaiki dan dipulihkan selagi Najib tidak berundur daripada jawatannya. Dengan sedia berundur pula, Najib sebenarnya akan menghadiahkan kegembiraan kepada semua kita.
Pengunduran Najib tidak saja akan membuatkan rakyat jelata,  mereka yang mahukannya berundur dan seluruh negara rasa gembira, bahkan percayalah, majoriti pemimpin UMNO juga akan berasa lega dengan tindakannya itu.(SH 21/09/2015)

0

0

votes
Article Rating
Kongsikan artikel ini


PENGORBANAN PALING DITUNGGU SEMPENA HARI RAYA KORBAN TAHUN INI IALAH
PENGUNDURAN NAJIB

Gabenor Bank Negara, Zeti Akhtar Aziz semalam telah bercakap mengenai keadaan ekonomi dan nilai ringgit serta kaitannya dengan isu semasa dalam negara yang seharusnya menjadi bermanfaat buat kita semua.
Bedasarkan laporan FMT, Zeti berkata:-
– nilai ringgit akan naik semula sekiranya isu 1MDB dapat diselesaikan.
– kita tidak perlukan satu lagi skandal. Kita tidak perlu ketidaktentuan politik. Kesemua isu berkaitan 1MDB perlu diselesaikan, barulah kita boleh menyaksikan nilai ringgit naik semula.
– kami telah serahkan hasil siasatan Bank Negara kepada Jabatan Peguam Negara. Kini kami masih dalam perbincangan dengan jabatan tersebut.
Mengikut berita Malaysian Insider pula, Zeti berkata:-
– orang ramai berhak mendapat jawapan terhadap siasatan skandal 1MDB.
– semua siasatan itu sedang berjalan dan ia akan membuahkan hasil. Bagi Bank Negara, kami melihat dalam percanggahan kelulusan yang kami berikan kepada 1MDB secara spesifik.
– melahirkan keyakinan pihak terlibat dalam salah laku berkaitan syarikat pelaburan negara itu akan dihadapkan ke muka pengadilan.
– masyarakat antarabangsa sudah menyatakan komitmen untuk menangani isu penggubahan wang haram dengan beberapa langkah tegas telah diambil.
– dalam dunia sekarang, tidak ada orang dalam planet ini yang boleh bersembunyi.
Apakah perkara yang paling mudah untuk difahami daripada kata-kata Zeti ini?
Tentunya maksud sebenar ialah tidak lain agar isu berkaitan 1MDB yang disebutnya sebagai skandal hendaklah diselesaikan dengan segera jika mahu melihat nilai ringgit naik semula.
Bermakna juga, selagi isu 1MDB tidak selesai, nilai ringgit akan terus menjunam.
Tapi bagaimana untuk menyelesaikannya?
Jual tanah TRX? Cari pelabur asing dalam Bandar Malaysia? Struktur hutang? Atau bagaimana?
Zeti juga menyebut mengenai komitmen antarabangsa mengenai isu penggubahan wang haram yang tentunya sangat berkaitan dengan siasatan FBI mengenai wang RM2,600 juta yang masuk ke akaun peribadi Najib.
Siasatan FBI itu telah mengundang tarikan berita di seluruh dunia sehingga keyakinan pelabur asing tidak mungkin pulih dengan mudah selagi ia terus diperkatakan di mana-mana.
Berpuluh negara telah menyiarkan berita mengenai siasatan FBI itu dan ini tentunya merupakan hentakan paling buruk terhadap imej negara di peringkat antarabangsa.
Bagaimanakah juga untuk melihat isu ini selesai?
Kedua-duanya iaitu 1MDB dan penggubahan wang haram yang dikaitkan dengan RM2,600 juta hanya perlukan penyelesaian mudah iaitu – NAJIB LETAK JAWATAN DAN BIARKAN KEADILAN UNDANG-UNDANG MEMAINKAN PERANANNYA SELEPAS ITU.
Sempena hari raya korban Khamis ini, percayalah, pengorbanan yang paling ditunggu-tunggu dan pasti seluruh negara gembira dengannya ialah jika Najib sedia berkorban meletakkan jawatannya demi masa depan negara dan 30 juta rakyatnya. (SH 22/09/2015)

0

0

votes
Article Rating
Kongsikan artikel ini


SEMUA SEGMEN MASYARAKAT JANGAN BERHENTI MENEKAN NAJIB

Satu lagi episod memalukan yang tidak pernah terbayang dek fikiran sesiapa menimpa rakyat Malaysia semata-mata kerana berperdana-menterikan seorang pemimpin bernama Najib Razak.
Kali ini sebuah unit khas di Jabatan Kehakiman Amerika Syarikat yang menyiasat mengenai rasuah antarabangsa akan melakukan penyiasatan terhadap Najib berhubung pembelian hartanah di negara itu oleh anak tirinya, Riza Aziz dan ahli perniagaan yang rapat dengannya iaitu Jho Low.
Sebagaimana yang didedahkan oleh New York Times (NYT), siasatan berkaitan rasuah itu dilakukan kerana semua pembelian itu dilakukan melalui sebuah “syarikat bayangan” atau “syarikat kosong.”
Antara pembelian hartanah yang disiasat itu ialah:-
1. Sebuah penthouse bernilai AS$30.55 di Time Warner di Manhattan.
2. Rumah di Hollywood bernilai AS$39 juta, Hotel L’Ermitage di Beverly Hills dan sebahagian Hotel Park Lane, New York.
3. Sebuah kondominium bernilai AS$33.5 juta di Laurel Park, Manhattan di samping hartanah lain di Los Angelas.
4. Sebuah kondominium berharga AS$4.5 juta yang dibeli atas nama “syarikat bayangan” atau “syarikat kosong”, Cricklewood One Madison LLC yang pembeliannya ditandatangani oleh bekas eksekutif 1MDB, Jasmine Loo Ai Swan.
Keseluruhan hartanah yang sedang disiasat itu dianggarkan bernilai lebih AS$150 juta.
NYT juga melaporkan, unit khas di Jabatan Kehakiman itu turut menyiasat pengaliran wang AS$681 juta yang merupakan sebahagian daripada jumlah RM2,600 juta yang masuk ke akaun peribadi Najib kerana pemindahannya dilakukan melalui sebuah bank Amerika Syarikat, Wells Fargo.
Dengan turut disiasat oleh FBI dan Jabatan Peguam Negara Switzerland, Najib kini sekurang-kurangnya sedang menghadapi tiga penyiasatan di peringkat antarabangsa. Itu belum termasuk lagi pihak berkuasa di London, Perancis, Hong Kong dan Singapura yang mungkin turut melakukan penyiasatan berikutan adanya laporan dikemukakan kepada mereka.
Mana kita mahu letak muka sebagai rakyat Malaysia bila ke luar negara selepas ini?
Tidak pernah mana-mana pemimpin kita sebelum ini menghadapi pertuduhan sebegitu rupa sehingga ramai yang hairan bertanya, Najib tidak pernahkah rasa malu dengan apa yang menimpa dirinya?
Bagaimana beliau selepas ini mahu berhadapan dengan masyarakat antarabangsa serta bertentang mata dengan pemimpin dunia yang lain?
Yang lebih memalukan, sudahlah penyiasatan itu berkaitan dengan rasuah dan penggubahan wang haram, ia juga memperlihatkan kerakusan dalam pemilikan harta beratus juta yang diragui sumbernya.
Kesian dengan orang-orang kampung dan makcik Felda yang sekadar didendangkan dengan BR1M bernilai RM500 tetapi keluarga pemimpin pula dikaitkan dengan pemilikan harta beratus juta di luar negara.
Siasatan demi siasatan yang menunggu Najib ini seharusnya menyedarkan semua segmen dalam masyarakat agar terus meningkatkan tekanan untuk memaksa Najib berundur daripada jawatannya.
Soal Najib mahu berundur atau tidak adalah soal kedua, tapi tekanan perlu dilakukan semaksima mungkin. Kita tidak boleh lagi berketuakan beliau. UMNO akan kalah serta musnah manakala negara pula akan terus terjerumus ke lembah kesengsraan jika Najib sebagai ketua kerajaan tidak segera ditukar.
Jemaah surau pun mungkin ramai tidak begitu khusyuk sembahyangnya kerana fikiran asyik melayang terbayangkan hal-hal berkaitan Perdana Menteri yang cukup “istimewa” ini.
Yang lebih penting, dengan berjaya menyingkirkan Najib, ia akan memberi isyarat yang jelas kepada mana-mana pemimpin selepas ini untuk berfikir banyak kali sebelum mahu melakukan kecurangan atas nama jawatan yang mereka disandang.
Akhirnya ini tentu akan membawa lebih kebaikan kepada rakyat dan negara pada masa depan.
Siapa pengganti Najib adalah soal kedua ketika ini, yang penting penyingkirannya mesti dilakukan terlebih dahulu.
(Saya akan menulis dalam bab lain kemudian mengenai siapa yang patut mengambil alih jawatan Perdana Menteri selepas Najib berjaya disingkirkan)
Adalah memalukan jika pihak luar negara seperti FBI dan Jabatan Kehakiman Amerika Syarikat dilihat lebih bersungguh-sungguh untuk membantu menyelamatkan negara kita dan mendakwa pemimpin yang disyaki melakukan kesalahan sedangkan kita sendiri hanya berpeluh tubuh begitu saja.
Ayuh, bangkitlah kita semua!!
Kini adalah masa untuk setiap daripada kita mesti bangkit bersama-sama untuk menyelamatkan negara dan demi masa depan anak cucu yang lebih bahagia. (SH 23/09/2015)

0

0

votes
Article Rating
Kongsikan artikel ini


TENTERA SIBER ZAHID HAMIDI MULA "MENGAMUK"…HAHAHA

Walaupun artikel blog ini bertajuk “Kenapa  lawatan rasmi Zahid ke Indonesia sama tarikh dengan majlis sanding anaknya di Jakarta” telah disiarkan pada awal pagi 20 September lalu (Ahad) dan banyak dipetik serta diulangsiar oleh pelbagai portal, blog dan media sosial lainnya, tentera maya yang pro kepada Timbalan Perdana Menteri itu nampaknya hanya mula bertindak balas sejak malam semalam.
Mereka mula menyerang blog saya sejak malam semalam dan pagi ini dengan komen-komen yang mempertahankan tindakan Zahid Hamidi mengadakan lawatan rasmi ke Indonesia yang diadakan bersamaan tarikh dengan majlis persandingan anak lelakinya di Hotel Ritz Carlton, Jakarta.
Oleh kerana saya bersikap terbuka, sama sepertimana saya mengkritik mana-mana pemimpin juga secara terbuka, maka saya tidak menyekat sama-sekali sesiapa pun untuk mengemukakan pandangan di ruangan komen yang disediakan.
Namun komen-komen yang bertalu-talu dan senada bunyinya memperlihatkan seolah-olah ianya suatu bentuk tindak balas yang memang dirancang.
Okey, selamat menjalankan tugas!
Di bawah ini saya siarkan antara komen-komen yang dipercayai dilakukan oleh tentera siber pro Zahid untuk mempertahankan “boss”  mereka itu. Lihatlah betapa kasih dan sayangnya mereka ini kepada Zahid.
Tapi, kenapa lambat sangat bertindak beb? Baru dapat arahan ke?
Mengapa tidak melakukan sejak awal lagi?
Kalau perlahan macam ini, macam mana nak berlawan dengan tentera siber pro pembangkang?
Oh ya…tulisan-tulisan blog saya jika diperhatikan sebelum ini banyak sekali mengkritik dan membalun Najib Razak, terutama berkaitan isu 1MDB dan derma RM2,600 juta yang diterimanya sehingga mengundang kontroversi dalam masyarakat.
Tetapi, tidak pernah pula kelihatan mereka ini mempertahankan Najib?
Adakah mereka hanya sayang dan ingin mempertahankan Zahid saja, tapi tidak peduli langsung dengan Najib?
Kesian Najib kan…sudahlah kena serang kiri kanan depan belakang dari dalam serta luar negara, tentera maya Zahid pun nampaknya hanya berdiam diri saja.
Hanya Zahid yang mereka pertahankan, tapi Najib dibiarkan saja.
Dah tak sabar nak lihat Zahid jadi Perdana Menteri ke? (SH 22/09/2015)

0

0

votes
Article Rating
Kongsikan artikel ini


PATUT ATAU TAK PATUT?

Lima hakim Mahkamah Persekutuan akan membuat keputusan muktamad pada 29 September ini terhadap rayuan bekas Menteri Besar Selangor, Dr Khir Toyo untuk menukar hukuman penjara 12 bulan yang diterimanya kepada khidmat masyarakat.
Dalam rayuan selepas Mahkamah Persekutuan mengekalkan keputusan Mahkamah Rayuan terhadap hukuman yang diterimanya sebelum ini, Dr Khir menawarkan gantian kepada khidmat masyarakat dalam bentuk rawatan pergigian secara percuma selama dua tahun.
Khidmat pergigian yang ditawarkan ialah selama tiga kali seminggu di mana-mana kawasan di negeri Selangor.
Kesalahan yang disabitkan kepada Dr Khir ialah menerima kemudahan membeli sebuah rumah dengan harga RM3.5 juta sedangkan harga pasarannya ialah RM6.5 juta ketika beliau memegang jawatan sebagai Menteri Besar Selangor.
Patut atau tidak patut hukuman penjara atas kesalahan rasuah ditukar kepada suatu bentuk khidmat masyarakat?
Kepada lima hakim yang arif lagi bijaksana segala-galanya akan diputuskan pada 29 September nanti. (SH 23/09/2015)

0

0

votes
Article Rating
Kongsikan artikel ini